Pelihara seni warisan tradisi kian pupus menerusi lukisan – Gerald Goh

KUCHING: Adat dan budaya pemakaian gelang tembaga di kalangan wanita Bidayuh atau juga dikenali sebagai ‘The Ring Lady’ semakin pudar ditelan zaman.

Demi memelihara keunikan budaya serta adat ‘The Ring Lady’, Presiden Persatuan Kraftangan dan Cenderamata Sarawak, Gerald Goh menaburkan baktinya dengan berus dan cat warna bagi mendokumentasikan keindahan dan keunikan adat tersebut agar tidak dilupakan.

Baginya adat ini bakal pupus satu hari nanti. Namun masih ada harapan sekiranya ada langkah yang diambil oleh pihak yang bertanggungjawab.

“Dalam masa beberapa tahun, budaya mereka mungkin akan pupus. Mereka hanya tinggal empat orang sekarang. Salah seorang daripada mereka sudah tidak memakai kerana semakin tua manakala seorang lagi sakit.

“Kita mesti berusaha untuk mengekalkannya (adat). Sebagai seorang artis, apa yang saya mampu lakukan adalah mendokumentasikannya menjadi sebuah lukisan,”katanya.

Dalam pada itu katanya, pemakaian gelang tembaga ini mesti dipupuk sejak kecil lagi, namun, waris ‘The Ring Lady’ kini masih bersekolah dan tidak dapat menggunakan gelang tersebut atas sebab mematuhi larangan pihak sekolah.

Oleh hal demikian, bagi menjaga dan melindungi adat ini mungkin pihak kerajaan perlu mencari serta mengkaji kaedah bagi membenarkan pemakaian gelang tersebut di sekolah.

“Budaya Bidayuh begitu unik di Sarawak dan kita mesti berusaha untuk mengekalkannya. Jika anda tidak dapat benar-benar memeliharanya, kemudian saya berfikir bahawa sebagai seorang artis, saya melukis dan mendokumentasikannya supaya sekurang-kurangnya boleh direkod.

“Kita harus mengekalkan budaya ini tetapi kita tidak tahu bagaimana. Sebab mereka hanya tinggal empat orang sekarang kerana mereka sudah memakainya sejak kecil dan waris-warisnya terpaksa meninggalkan budaya tersebut demi mengejar masa hadapan,”katanya.

Cinta dan kasih sayang Gerald Goh terhadap Bumi Kenyalang terpampang jelas apabila sering mencuba meletakkan secebis adat serta budaya Sarawak di setiap karyanya agar tidak lapuk dek hujan tidak lekang dek panas dan terus dibawa arus peralihan zaman yang menghanyutkan dan menghancurkan permata budaya Sarawak ini.

Pesannya kepada para karyawan segar(muda), sekiranya mahu memasuki industry seni, mereka perlu belajar dan menguasai pelbagai teknik lukisan.

“Setelah memahiri pelbagai teknik, berkaryalah dengan gaya anda yang tersendiri agar anda memiliki kelainan…Itu yang penting,”katanya.

Mengulas mengenai buku ‘The Sarawak ArtList’ , beliau menjelaskan bahawa jilid dua buku tersebut akan dilancarkan sebelum tirai 2024 dibuka.

Jilid kedua buku tersebut akan memiliki kelainan berbanding keluaran pertama buku tersebut.

“The Sarawak ArtList yang diterbitkan tahun lepas menampilkan lima ‘Legendary Master’, 15 ‘Living Master’, 30 artis yang aktif seorang jurugambar, dua artis istimewa, seorang artis muda dan seorang artis jemputan jadi termasuk saya ada 56 artis.

“Untuk jilid kedua, saya akan melibatkan artis kraftangan di Sarawak. Seperti kita tahu Sarawak mempunyai pelbagai suku kaum yang kaya dengan adat dan budaya masing-masing.

“Saya masih mengekalkan cara ini, sekurang-kurangnya lima atau enam daripada mereka adalah legenda (sudah meninggal dunia), kemudian 15 hingga 20 master dan selebihnya akan menjadi artis yang aktif.

“Kami juga masukkan serba sedikit tentang artis kelaianan upaya kerana mereka tidak dapat bertutur dan mendengar tetapi mereka melakukannya melalui lukisan,”katanya.

Oleh Shahrul Qaizat & Mohd Neenatul Aizal

See author's posts


Bekalan simen CMS Cement kembali seperti biasa

KUCHING: CMS Cement Industries Sdn Bhd hari ini memaklumkan bekalan simen kepada pelanggan mereka akan kembali seperti biasa menjelang minggu pertama November.

Dalam satu kenyataan, syarikat pembekal simen yang berpangkalan di Sarawak itu berkata, terdapat kekurangan bekalan bahan binaan berikutan penutupan kilang Mambong dekat sini untuk tujuan penyelenggaraan dan kelewatan yang tidak dijangka dalam penghantaran bahan mentah.

“Tambahan pula, pengeluaran di kilang Pending ditangguh lagi selama 14 hari disebabkan hujan lebat yang menjejaskan penghantaran bahan mentah,” katanya.

Sementara itu, bekalan simen ke seluruh Sarawak kekal tidak terjejas kerana permintaan di kawasan seperti Sibu, Bintulu dan Miri, ditampung oleh pengeluaran di kilang syarikat itu di Bintulu.

“Kami ingin memohon maaf atas kekurangan bekalan simen (dan) akan berusaha untuk memastikan bekalan simen yang stabil kepada semua pelanggan kami,” tambahnya. – Bernama

See author's posts


Rimong Crocs United tidak patah semangat

KEKALAHAN pada perlawanan pembukaan menentang pasukan PC United, Sabtu lalu sama sekali tidak mematahkan semangat perjuangan skuad Rimong Crocs United untuk berhadapan Azam FC pada 9 Januari (Sabtu) ini.

Pengurus pasukan, Raymond Lori berkata semangat juang para pemain tetap tinggi dan beliau yakin Rimong Crocs mampu bangkit dalam pertemuan dengan Azam FC pada perlawanan kedua peringkat kumpulan A kempen Liga Sri Aman 2021.

“Semua sedih kekalahan ini, tapi ianya suatu pengajaran bagi kami pada masa akan datang. Pemain diharapkan dapat bangkit secepat mungkin untuk fokus pada aksi kedua menentang Azam FC, Sabtu ini,” ujar beliau.

Kata Raymond, kesemua pemainnya sudah cuba yang terbaik sepanjang perlawanan terutamanya di babak kedua namun terpaksa akur dengan keputusan tersebut apabila ‘dibaham’ oleh pasukan PC United 4-0.

“Memang cukup kecewa dengan kekalahan perlawanan tersebut, dalam keadaan deretan peluang untuk menjaringkan gol. Inilah bola sepak… sebanyak mana pun peluang dimiliki, jika gagal disempurnakan tidak akan membawa makna,” ujarnya.

Bagaimanapun tambah Raymond, beliau percaya masih ada sinar buat pemain untuk bangkit dari lamunan dengan syarat mereka perlu lebih bersemangat.

Beliau juga yakin pemain juga telah menyedari kesilapan masing-masing dan menuntut agar mereka bangkit dengan mempamerkan persembahan yang lebih baik.

“Saya berharap para pemain akan melupakan kekalahan lalu dan kembali fokus untuk memburu kemenangan pada perlawanan akan datang,” tegasnya.

Raymond menarik perhatian bahawa berdasarkan prestasi pemain dalam perlawanan menentang PC United Sabtu lalu, beliau optimis Rimong Crocs mampu melakukan kejutan sekaligus bangkit untuk mencipta kemenangan sulung.

Oleh ADI SAFARMAN

See author's posts


Sarawak bakal umum program jangka panjang

ZARINA ABDULLAH

KUCHING: Kerajaan Sarawak akan mengumumkan program jangka panjang untuk
memulihkan ekonomi Sarawak pasca Perintah Kawalan Pergerakan (PKP) Covid-19
untuk manfaat semua rakyat Sarawak dalam masa terdekat.

Ketua Menteri Datuk Patinggi Abang Johari berkata, sudah tentu ekonomi
pasca Covid-19 akan berubah dan beliau membuat pengumuman selepas mengadakan
perbincangan dengan pihak yang berkepentingan.

Abang Johari turut mengulas mengenai Kerajaan Persekutuan mengumumkan
kelonggaran PKP melalui Perintah Kawalan Pergerakan Bersyarat (PKPB) pada
Jumaat lalu, namun katanya, Kerajaan Sarawak akan memperhalusi kaedah
pelaksanaan kelonggaran ini mengikut keperluan Negeri Sarawak.

“Ini sebagai langkah jangka panjang Kerajaan Sarawak akan terus berusaha
untuk memastikan ekonomi Sarawak akan terus mampu untuk berkembang walaupun
dalam keadaan yang sukar.

“Selain itu, ia bertujuan untuk memberi peluang kepada rakyat untuk terus
mempunyai kemampuan untuk mendapat pekerjaan dan menerima pendapatan yang
konsisten untuk menyara diri dan keluarga,” katanya.

Beliau berkata demikian dalam perutusannya sempena Hari Pekerja 2020 di
sini, pada Jumaat lalu.

“Sebagai ketua Kerajaan Sarawak, saya akur bahawa tahun ini memang tahun
yang amat sukar bagi semua golongan pekerja di semua bidang kerana wabak
Covid-19 menghendaki PKP dilaksanakan untuk mengekang jangkitan virus Covid-19.

“PKP selama empat (4) fasa setakat ini telah memudaratkan keseluruhan
perniagaan dan industri, khususnya di Sarawak yang mana mereka yang bergaji
hari adalah golongan yang mengalami keadaan yang begitu sukar untuk memastikan
setiap hari ada bekalan makanan untuk diri dan keluarga,” jelasnya.

Tambahnya, Kerajaan Sarawak telah memberi bantuan secara langsung atau
tidak langsung melalui program Bantuan Khas Sarawakku Sayang 2.0 (BKSS 2.0).

“Namun, saya akur BKSS 2.0 tidaklah mencukupi untuk meliputi semua
keperluan rakyat kita dan saya amat berharap semua golongan pekerja dan
masyarakat keseluruhannya akan terus bertabah untuk menghadapi segala dugaan.

“Bantuan secara langsung seperti bantuan tunai untuk Kumpulan B40 dan
subsidi utiliti merupakan bantuan terus untuk meringankan beban rakyat,
khususnya golongan pekerja,” ujarnya.

Beliau turut mengambil kesempatan mengucapkan Selamat Hari Pekerja kepada
semua golongan pekerja di Sarawak dan menyeru sama-sama berdoa agar sentiasa
berada dalam keadaan yang sihat dan
selamat.

See author's posts


Agihan kerusi dibuat secara konsensus – Shafie

SEMPORNA: Ketua Menteri Sabah Datuk Seri Mohd Shafie Apdal mengakui  proses pengagihan kerusi dalam kalangan gabungan Warisan Plus bagi Pilihan Raya Negeri (PRN) Sabah bukan mudah namun  menegaskan ia dibuat secara konsensus.

Presiden Parti Warisan Sabah (Warisan) itu berkata, perkara itu telah dirundingkan bersama rakan sekutu seperti Amanah, DAP, PKR dan UPKO dengan beliau sendiri turut memantau dan menilai pelbagai aspek  sebelum memutuskan untuk meletakkan calon parti bersesuaian di satu-satu kawasan.

Beliau berkata demikian kepada pemberita selepas mengadakan program ramah mesra bersama penduduk di Masjid Jamek Kampung Bantayan di sini semalam.

Mohd Shafie diminta mengulas mengenai agihan kerusi kepada PKR yang hanya diberikan tujuh kerusi bagi PRN ini, separuh daripada jumlah yang diminta oleh parti itu.

Tujuh kerusi berkenaan ialah Matunggong, Tempasuk, Tamparuli, Inanam, Api-Api, Klias dan Sook.

Menerusi pengumuman calon Khamis lepas Warisan  mendapat 46 kerusi, UPKO (12 kerusi), DAP (tujuh  kerusi), PKR (tujuh kerusi) dan Amanah (satu kerusi), menyaksikan mereka bertanding di kesemua  73 kerusi DUN Sabah.

Mohd Shafie turut menafikan dakwaan kononnya Pengerusi PKR Sabah Datuk Christina Liew dan sekumpulan anggota PKR keluar dari dewan ketika pengumuman calon dibuat, disebabkan tidak berpuas hati dengan soal pembahagian kerusi.

“Tidak benar, dia (Christina) hanya keluar kerana ada urusan lain,” katanya. – Bernama

See author's posts


Jangan naikkan tambang – Lee

KUCHING: Semua syarikat penerbangan diminta mengemukakan permohonan penerbangan tambahan kepada Kementerian Pengangkutan Sarawak (MOTS) memandangkan permintaan yang tinggi berikutan sambutan Tahun Baharu Cina akan datang untuk pertimbangan Jawatankuasa Pengurusan Bencana Negeri (JPBN) Sarawak.

Menteri MOTS, Dato Sri Lee Kim Shin turut mengingatkan agar syarikat penerbangan tidak menaikkan tambang penerbangan buat masa sekarang.

“Apabila negeri memasuki Fasa 4 Pelan Pemulihan Nasional (NRP) mulai 3 Januari 2022, bersama-sama dengan kelulusan pergerakan perjalanan antara negeri, kita menjangkakan lebih banyak sektor ekonomi dibuka dengan pergerakan orang dan barangan yang lebih tinggi di seluruh negeri,” katanya.

Tambahnya, SCOOT Tigerair Pte. Ltd. sepatutnya memulakan penerbangan sulung mereka antara Singapura dan Miri pada 19 Januari 2022.

“Bagaimanapun, menurut Ketua Pegawai Eksekutif SCOOT Campbell Wilson, mereka masih mengusahakan beberapa perkara dengan Pihak Berkuasa Penerbangan Awam Singapura (CAAS) dan oleh itu mungkin hanya memulakan penerbangan sulung yang akan diumumkan kemudian oleh syarikat penerbangan tersebut,” ujarnya.

Beliau berkata demikian ketika Taklimat Bersama Menteri Muda Pengangkutan I, Datuk Dr Jerip Susil dan Muda Pengangkutan II, Dato Henry Harry Jinep di pejabat MOTS di sini, semalam.

Taklimat juga telah dibuat semasa perjumpaan oleh Setiausaha Tetap MOTS, Datu Buckland Bangik kepada para menteri dan ahli.

Salah satu keputusan yang dibuat semasa mesyuarat itu ialah cadangan lawatan ke Kementerian Pengangkutan, Malaysia dan ibu pejabat agensi berkaitan pengangkutan lain di Kuala Lumpur untuk menjalin hubungan rapat dan hubungan kukuh dengan bahagian kaunter persekutuan.

“Kami berharap melalui pertemuan ini kita juga akan lebih mengenali antara satu sama lain di kalangan Pihak Berkepentingan Negeri dan pihak berkepentingan Persekutuan yang amat penting untuk memudahkan dan menyelesaikan isu berkaitan industri pengangkutan di negeri ini dengan cekap,” jelasnya lagi.

Kemudian, MOTS akan melibatkan diri dengan persatuan dan dewan perniagaan yang berkaitan di bawah industri pengangkutan dan menggunakan platform seperti Jawatankuasa Pengangkutan Awam Sarawak (SPTC) untuk membantu dan menyelesaikan isu ahli mereka di lapangan.

Oleh NUR AIN OTSMAN

See author's posts


JBPM Miri sedia hadapi kemungkinan banjir

MIRI: Jabatan Bomba dan Penyelamat Malaysia (JBPM) Zon 6 Miri telah bersiap sedia menggerakkan semua kemudahan menyelamat termasuk perkhidmatan helikopter bagi menghadapi Musim Monsun yang mungkin menyebabkan banjir.

Ketua Zon 6 Penguasa Kanan Bomba 1 (PgKB) Law Poh Kiong berkata, semua anggota kini dalam keadaan bersiap sedia termasuk dari segi penyediaan kenderaan bagi tugas operasi menyelamat.

“Kami akan gerakkan segala kemudahan termasuk perkhidmatan helikopter di Miri bagi operasi menyelamat terutama di kawasan sukar dihubungi dengan jalan darat,” katanya kepada media.

Law Poh Kiong berkata demikian ketika ditemui Persatuan Wartawan Utara Sarawak (NSJA) selepas menerima  150 keping kalendar 2022 daripada NSJA di sini,  semalam.

Kalender NSJA tersebut  telah disampaikan oleh Presiden NSJA, Andy Jong.

Tambah Poh Kiong,  setiap kawasan rendah yang sering berdepan situasi banjir akan dipantau oleh balai-balai bomba di Miri ,Lopeng,Batu Niah dan Marudi serta Ketua Ketua Masyarakat yang kawasan mereka kerap dinaiki air.

Katanya ,antara  kawasan kerap banjir akan dipantau oleh balai balai bomba dengan kekuatan anggota dibantu kenderaan pacuan empat roda dan bot bomba.

Bagi tujuan operasi menyelamat pada musim tengkujuh juga, beliau memberitahu bahawa semua cuti anggota kini dikawal bagi memastikan kekuatan pasukan tidak kurang dari 80% setiap masa dalam keadaan siap siaga.

Beliau berkata, semua kejadian banjir yang berlaku di Bahagian Miri pula akan dipantau keseluruhannya oleh Pengurusan Bencana Bahagian Miri yang diketuai oleh Residen Miri.

“Pengurusan Bencana Bahagian Miri akan mengumpul semua maklumat setiap agensi dan akan mengerakkan agensi berkenaan mengikut situasi termasuk dalam operasi pemindahan dan menyelamat,” katanya.

Beliau turut meminta penduduk di sini supaya berwaspada dengan kejadian banjir kilat yang mungkin berlaku ekoran cuaca musim monsun ketika ini dan masyarakat juga diminta sentiasa mendapatkan berita atau maklumat yang sahih seperti mengikut berita cuaca setiap masa yang diumumkan oleh Jabatan Kajicuaca Malaysia.

Beliau pada masa yang sama menasihati penduduk yang tinggal di kawasan rendah agar sentiasa berwaspada dengan kenaikan paras air.

“Bagi mereka yang tinggal di pinggir sungai, kami menasihati mereka sentiasa memantau kenaikan paras air sungai dan bersedia berpindah jika diarahkan.

“Penduduk juga perlu menyimpan dokumen penting dan menghubungi talian kecemasan 999 dan pihak berkuasa seperti Pejabat Residen dan Daerah, Polis Diraja Malaysia (PDRM) , Bomba dan pihak Angkatan Pertahanan Awam (APM) jika menyedari kenaikan paras air secara mendadak,” ujarnya.

Oleh LIONG CHAI LING

See author's posts


Kumpulan sawit Sabah perlu pelbagaikan tanaman

SANDAKAN: Syarikat berkaitan kerajaan (GLC) Sabah, Kumpulan Sawit Kinabalu perlu mempelbagaikan tanaman komoditi dalam usaha mencipta peluang pekerjaan dan meningkatkan sekuriti makanan negeri, kata Ketua Menteri Sabah, Datuk Seri Mohd Shafie Apdal.

Katanya Sawit Kinabalu tidak perlu hanya tertumpu kepada tanaman kelapa sawit, sebaliknya syarikat itu ia berupaya untuk memanfaatkan keluasan tanah miliknya untuk pembangunan tanaman lain.

“Tidak ada silapnya jika kita terlibat dalam mengeluarkan produk yang menjamin bekalan makanan mencukupi. Ini akan memberi banyak peluang pekerjaan kepada anak-anak kita di peringkat negeri,” katanya kepada pemberita selepas melancarkan minyak masak Gold keluaran Intipati Minyak Sdn Bhd, anak syarikat Sawit Kinabalu, di sini hari ini.Mohd Shafie berkata sebagai antara GLC negeri yang terbesar, Sawit Kinabalu boleh mengimbangi sekuriti makanan bukan sahaja di Sabah, malah boleh memenuhi permintaan negeri dan negara lain.

Beliau berkata keluasan dan kesesuaian tanah untuk penanaman makanan di Sabah mampu melonjakkan negeri itu sebagai pembekal sayuran dan buah-buahan ke luar negara.

Mengenai minyak masak Gold, Mohd Shafie berkata kilang pengeluaran itu berpotensi untuk meningkatkan kapasiti pengeluarannya bagi memenuhi permintaan luar negara.

Beliau kagum dengan kejayaan syarikat Intipati Minyak yang telah menerima permintaan dari Filipina, Afrika, Timur Tengah dan Korea.Menurutnya, kilang itu kini mengeluarkan 2,000 tan minyak masak yang siap dibotol.

Kilang minyak masak itu adalah yang kedua diusahakan oleh sebuah GLC di Sabah selepas di Tawau oleh Benta Wawasan Sdn Bhd dan yang ketiga akan diwujudkan di Keningau, dikendalikan oleh Lembaga Kemajuan Tanah Negeri Sabah.- Bernama

See author's posts


Sejarah Iban

KAR madangka pengerembai Perintah Raja Brooke berengkah ari taun 1846 ngagai 1905.

Tusun Ke-53

LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena Iban Sarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.

IBAN JEMAN PERINTAH SULTAN BERUNEI

Kayau tebilang Unggang ke meruan dikeingatka orang nyentuk ke sehari tu iya nya maya iya nyerang genturung pendiau orang di Nanga Sungai Sarawak. Maya nya kelia menua Sarawak agi ti pegai Raja Merom. Kenu ku jerita tuai, nyau baka babas ti udah ditebas bangkai munsuh ti udah diserang bala Unggang di menua nya. Nya mih kebuah nama nanga Sungai Sarawak digela Nanga Tebas datai ke taun 1980. Empa pemalat kayau Unggang kelia, nya alai iya diberi ensumbar “Lebur Menua”. Nama Unggang tetap dikeingatka orang datai ke maya hari tu.

Maya Unggang main ngipa ba tasik baka nya, nya baru bisi bansa China datai bedagang ke menua Sarawak. Lebuh bala China ke bedagang betemu enggau Unggang di Nanga Sungai Sarawak (Kuching), sida madahka diri deka bedagang ke Saribas. Unggang enda nagang sida, tang sida mesti ngantung menira burak ba bandung sida. Bala China dagang nitihka padah Unggang lalu bulih pemendar ari Unggang bedagang ke Saribas.

Barang keterubah dibai bala China bedagang ke Saribas maya nya iya nya periuk temaga, periuk tani, kali, pinggai mangkuk, besi gerunung, pelaga, marik lama, marik engkabang, rangki enggau tanchut birang. Bala Iban meli semua utai tu ngena padi. Maya tu wi, dambar enggau utai bukai ke diulih ari kampung enda dibeli China. Maya nya menya rega seigi pelaga sepasu padi.

Bala China dagang rambau tu kelia semina bedagang aja, sida nadai diau mendam berumah ba menua Saribas. Enti barang sida udah ambis laku, tekala nya mih sida mulaika diri ke Sarawak (Kuching). Sida ngantung menira burak ba tiang layar sida awakka bala Unggang ari Saribas ke ngipa ba tasik ngelala sida lalu enda ngachau sida.

Semua bansa bukai ke enda ngantung menira burak enti bisi ayan endang diserang bala Unggang enggau orang Saribas ke bukai. Enda ibuh sebut enti bansa Illanun, Suluk enggau Bajau ke endang munsuh lama sida ti sama ngipa di tasik tunga ke utara Nanga Layar. Bansa Melayu Saribas lebih agi ari peturun Temenggung Kadir seduai Abang Gudam enda diserang bala Unggang laban sida nya endang pangan bansa Iban.

PETURUN UNGGANG NUNDUKA RAJA BROOKE

Anak Unggang lelaki ti tiga iku iya nya Luta, Mulok enggau Ketit mega berani sereta tinggi ati baka apai sida. Sida tiga belayar ke Pulau Belitong semak Pulau Jawa laban deka ngiga tuchung ke besai ulih dipasukka ngagai pala. Sida bendar amai deka meli tuchung nya ke reta pesaka besai. Sida nadai pulai ke Layar lalu dipelabaka mati lemas ba tasik. Kenu ku cherita ke dibai bansa Melayu Saribas, orang bisi nemu sial kayu dipelabaka rampang perau sida ba pasir semak Nanga Ubah enda jauh ari ujung Tanjung Datu. Ketegal pemarai bala anak lelaki Unggang nya mih rita pemerani Dayak Iban Layar dilamun Linggir “Mali Lebu” ari Paku enggau OKP Dana “Bayang” di Padeh. Agi mega bala uchu ichit wit Unggang ti kering sereta berani tumu nunduk lalu ngayau nanahka perintah Raja Brooke. Sida suah agi dipejal ngelaban bansa diri empu (Iban) tegal ti disabung perintah Raja Brooke. Engka nya kebuah Bunyau enggau Maoh enda tebilang bebanding enggau aki seduai iya Unggang?

Uchu Unggang ke benama Bunyau apai Bakir seduai Maoh nya tuai Iban ili Layar ti terubah nundukka perintah Raja James Brooke. Iya nulung Raja Brooke ngaga Kubu Lily di Betong dalam taun 1858, kena perintah ngering diri ngelaban Aji anak OKP Dana “Bayang” di Padeh enggau Ulu Layar. Ichit Unggang iya nya Bakir anak Bunyau enggau Melina “Bujang Berani” sama bela digela bujang berani. Panglima Bakir mati dalam taun 1874. Seiku agi ichit Unggang ke benama Ringkai keterubah Iban dichiri nyadi Pengarah dalam perintah Raja Charles Brooke taun 1886 di Kubu Alice di Simanggang. Pengarah Ringkai mega kala diasuh Raja Charles Brooke begulai enggau Penghulu Garran nguluka Dayak Iban ngayau ke Trusan. Kelimpah ari nya Pengarah Ringkai mega dipilih perintah begulai enggau OKP Nanang nyadi Kaban Kunsil Nengeri datai ke iya mati dalam taun 1902.

Udah nya tuai Iban Layar dipegai Penghulu Biju. Penghulu Biju tu mih dipaduka Raja Charles Brooke bejadi James Brooke Memorial di Kuching menya. Penghulu Biju ngemaduka diri nyadi penghulu dalam taun 1922. Iya mati tuai dalam taun 1927. Peturun Unggang tu mega kaban belayan OKP Dana Bayang.

Nya mih kebuah maya Nanang seduai Luyoh angkat ngelaban perintah Raja begulai enggau Rentap, bala sida sebilik bebagi dua. Budin “Gerasi”, nanahka Nanang laban iya jadi enggau Mindu anak indu Aji, menyadi Nanang ke mati bebunuh ngelaban bala Raja di Sungai Langit dalam taun 1858. Sida ti bukai nya nanahka Bakir seduai Maoh ti udah nundukka Raja Brooke.

Seiku agi tuai bansa Dayak Iban Saribas ti bendar amai mantah pengawa pemesai Perintah Sultan  Berunei iya nya Ugat Anak Libau “Buban” seduai Nawie. Apai iya Libau tu tuai Iban Paku ke beberita ukai ketegal iya berani dalam pengawa ngayau tang laban ketegal ulah iya ti rurus ati, manah ati sereta taluk ngagai nembiak iya. Iya landik ngatur adat ngaduka nembiak redak enti sida bisi penyarut. Ketegal ke nyau tuai, buk iya nyau buban, nya alai iya digela orang “Buban”.

Ugat idup serambau enggau Linggir-Mali Lebu. Iya mega berani sereta tau matak serang. Tang iya enda sebulu enggau Linggir, laban iya begedika Laksamana Amir ke nyadi pengari perintah Brunei di Saribas ti ngumpul pupu padi ninting taun ari semua Iban enggau Melayu ba kandang menua sungai Batang Paku. Ketegal iya ke enggai dipegai perintah Sultan Brunei (Raja Merom) sereta enggai mayar chukai dia Ugat lalu belaya enggau Laksamana Amir ba Nanga Buling di Spaoh. Ugat ngelar pengari Laksamana Amir ke ngumpul chukai padi ngena duku iya. Nya mih ti ngasuh Laksamana Amir ringat amat ngagai Ugat. Ugat lalu bekira deka angkat ngelaban Laksamana Amir, semua Iban Ulu Paku nyukung Ugat. Tang bala Iban ke diau di Anyut enggai nyukung Ugat laban enda diasuh Linggir “Mali Lebu” laban sida Melayu di Spaoh nya bekaban amat enggau sida sebilik di Kerangan Pinggai.

Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia) & The Encyclopaedia of Iban Studies, Volume III, Joanne and Vinson H. Sutlive. The Sarawak Journal 1994-The Source of Iban History, Benedict Sandi.

(Betampung ba Tusun Ke-54  minggu nyin ila)

Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Ari menua pelilih menua Serian, Betong, Saratok Iban majak ngiga menua baru tunga ke Utara.  Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enngau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.

Oleh HARRY USUP UMBAR

See author's posts


PRU15: Keadaan terkawal di seluruh negeri

KUCHING: Keadaan di semua 31 kawasan Parlimen di Sarawak terkawal dan tiada sebarang laporan dibuat yang boleh mengganggu proses pengundian PRU15 setakat pagi ini.

Pesuruhjaya Polis Sarawak Datuk Mohd Azman Ahmad Sapri (gambar) berkata tiga permit telah dikeluarkan atas kes memusnahkan kain rentang.

“Ketiga-tiga permit ini dikeluarkan malam tadi di Sarikei. Kita akan buka kertas siasatan di bawah Akta Kesalahan Pilihan Raya.

“Seramai lapan suspek ditahan atas kesalahan yang dilakukan sepanjang tempoh berkempen,”katanya ketika ditemui pemberita di SK Merpati Jepang, di sini hari ini.

Kataya, sepanjang tempoh kempen (5 hingga 18 November), polis menerima 72 laporan dan membuka 25 kertas siasatan.

“Secara kumulatif, sebanyak 3,108 permit telah dikeluarkan di seluruh negeri sepanjang tempoh berkempen yang mana 171 daripadanya dikeluarkan berikutan ceramah yang diadakan tanpa permit.

“Kita berharap pengundi dan ahli parti mengikut undang-undang dan prosedur operasi standard (SOP) yang ditetapkan agar proses pilihan raya umum berjalan lancar.”

Mengulas mengenai kawasan yang dilanda banjir, Azman menjelaskan proses pengundian masih berjalan di kawasan-kawasan terjejas.

“Ini kerana kita telah menukar tempat proses mengundi supaya tidak timbul isu banjir,” katanya.

Oleh AZREEN KERIA

See author's posts


Rakyat harus berfikiran rasional

MARUDI : Menteri Muda Kerajaan Tempatan Datu Dr. Penguang Manggil berkata rakyat harus berfikiran rasional sebelum membuat keputusan dan perlu bersatu padu demi mencapai kemajuan.“Kita lihat sekarang bahawa serangan demi serangan dilakukan pihak-pihak tertentu dalam media sosial atas nama politik,” katanya.Menurut Penguang ini bukan gaya politik yang diperlukan justeru untuk mencapai kebaikan bersama, kita perlu berpolitik secara matang, katanya berucap di majlis pemimpin bersama rakyat di Rh Banyah anak Banyi, Sg Sebubu Peking Tinjar semalam.

Sebelum itu beliau sempat meninjau projek tempat letak kereta Rh Banyah serta kerja-kerja baikpulih rumah MRP-PPRMS Kampung Sungai Sebubu berjumlah RM39,100 dan melawat gereja St Mary yang telah dinaiktaraf melalui projek rakyat / Unit Hal Ehwal Agama-Agama Lain ( UNIFOR) dengan peruntukan RM15,000.000

Dalam pada itu Penguang selaku Ahli Dewan Undangan Negeri (ADUN ) N.76 Marudi turut menerangkan bahawa kerajaan Sarawak akan melaksanakan beberapa projek di kawasan Sg sebubu / Sg Sebatu di mana bagi bekalan elektrik luar bandar (BELB) akan disambungkan di bawah pakej Long Puak dan Long Banyok.

Sementara itu katanya untuk membaikpulih jalan pula, kerja-kerja telahpun dilaksanakan oleh Jabatan Kerja Raya (JKR) manakalan projek naiktaraf seterusnya akan dilaksanakan di bawah Agensi Pembangunan Tanah Tinggi HDA / RECODA.

Bagi bekalan air bersih luar bandar pula Penguang menjelaskan bahawa penyambungan paip ke kawasan ini akan dilaksanakan di bawah RMK12 ( proposed development of Tinjar water grid and water supply system).

Bagi memudahan penduduk di sini, Penguang mengumumkan projek pembinaan sebuah dewan serbaguna Sg Sebubu yang akan dilaksanakan di bawah Projek Transformasi Luar Bandar (RTP2021).

Sehubungan itu pada majlis tersebut Penguang menyampaikan cek-cek MRP kepada JKKK Rh Banyah (RM15,000 ), Biro Wanita Rh Banyak (RM5,000), Biro Wanita Rh. Duri anak Atek (RM5,000), Biro Wanita Rh Jemat Sg Sebatu (RM5,000), Biro Wanita Rh Kalum ( RM3,000) ), Biro Wanita Rh Jilan Sg Sebatu (RM5,000 ), Biro wanita Rh Jampang Sg Peking ( RM5,000), Biro Wanita Rh Chaing Sg Peking (RM5,000), Biro Wanita Rh Marcus Minggu (RM5,000 ), JKKK Rh Wat Sg Peking (RM15,000 ) dan Biro Wanita Rh Wat Sg Peking (RM5,000).

Beliau turut menyerahkan cek MRP berkenaan kepada JKKK Rh Mathias Depa ( RM15,000 ), Biro Wanita Rh Mathias Depa (RM5,000 ), JKKK Rh Tadong Besi (RM15,000), Biro Wanita Rh Tadong Besi (RM5,000), JKKK Rh Ugak anak Kalang Sg Nat (RM10,000), Biro Wanita Rh Ugak Sg Nat ( RM5,000), JKKK Rh Douglas Bungan (15,000 ), Biro Wanita Rh Douglas Bungan RM5,000), Biro Wanita Rh Labang Nanga Seridan (RM5,000), PIBG SK Sg Sebatu (RM10,000), PIBG SK Sg Bain (RM10,000 ), Gereja SIB Rantau Pinang / Rh Patie Jelani ( RM10,000 ), Kelab Rando Bahagian Miri / Pejabat Residen Bahagaian Miri ( RM10,000 ), PIBG SK Kuala Bok ( RM10,000), Biro Wanita Kampung Long Maro (RM5,000), JKKK Rh Kalong Ulu Teru (RM15,000 ) dan JKKK Rh Unsam ( RM20,000 )

Beliau juga menyerahkan cek peruntukan MRP-PPRM ( baikpulih rumah) kepada JKKK Rh Mathias Depa (RM27,000 ), JKKK Rh Wen Magelit ( RM37,000) dan JKKK Kampung Matek Ulu Teru / Rh Rendah ( RM13,000 ).

Sementara itu Datin Monica Ukong Jaya menyerahkan tiga buah kerusi roda sumbangan SABATI kepada tiga orang dari Rh Banyah dan Rh Douglas Bungan.

Turut hadir pada majlis itu Setiausaha Politik kepada Ketua Menteri Sarawak, Alexander Asing, Pegawai daerah Beluru Alfred Geling, SAO Marliney, Pemanca Enggah Muga, Penghulu Nyandang dan ketua-ketua masyarakat yang lain.

Oleh JIKU JUGUONG

See author's posts


Teknologi CENTEXS ke KL

KUCHING: Pusat Kecemerlangan Teknikal Sarawak (CENTEXS) Komersial, menjalinkan kerjasama dengan DatumCorp International Sdn Bhd (DCI) untuk memasarkan barangan buatan Sarawak serta peranti rumah pintar di Datum Jelatek, pusat beli-belah milik DCI di Kuala Lumpur.

Pengurus Besar CENTEXS Komersial, Shahren Yusri berkata, DCI iaitu anak syarikat milik penuh Perbadanan Kemajuan Negeri Selangor (PKNS) telah menyatakan minat mereka sekali gus menawarkan platform untuk memasarkan produk-produk kendalian CENTEXS.

“Dua jenis kategori produk akan dipasarkan iaitu barangan buatan Sarawak serta peranti rumah pintar.

“Kita akan memasarkan produk fesyen, kraf tangan dan manik. Selain itu, turut dipasarkan juga ialah peranti rumah pintar.

“Kesemua produk ini telah mendapat perhatian pihak DCI memandangkan sekarang mereka mempunyai pangsapuri di Datum Jelatek yang mana mereka boleh menggunakan produk ini di setiap unit.

“Ini selaras dengan hala tuju kerajaan Sarawak iaitu mempromosikan ekonomi digital,”katanya dalam sidang media di Juma’ani Pavilion, hari ini.

Sementara itu, Ketua Pegawai Eksekutif DCI Mohd Azmil Abd Shukor berkata, Datum Jelatek diyakini menjadi lokasi yang sangat sesuai untuk mempromosikan barangan hasil warisan Sarawak memandangkan di Kuala Lumpur sahaja mempunyai lebih daripada 150,000 anak Sarawak.

“Selain anak Sarawak boleh datang berkunjung ke situ, kita juga ada (pejabat) kedutaan di sekeliling kawasan, masyarakat setempat termasuk pelancong.

“Inisiatif inj sejajar dengan slogan DCI iaitu ‘Bridging The Community’ (merapatkan komuniti),”katanya.

Mengulas mengenai produk peranti rumah pintar, Mohd Azmil berkata teknologi seumpamanya amat sesuai untuk digunakan di pangsapuri mewah Datum Jelatek bagi menambah nilai dan standard sedia ada sekali gus membantu usahawan Sarawak dan graduan-graduan CENTEXS memperkasakan kemahiran serta perkhidmatan mereka.

“Bila kita tengok dari segi teknologi digital, kita ada pangsapuri mewah yang bergantung kepada teknologi dan kita mendapati bahawa CENTEXS Komersial menyediakan produk digital jadi mengapa kita tidak gunakan teknologi ini untuk kepentingan bersama?

“Walaupun kita ada sistem telefon pintar yang ada menyediakan keselamatan, kamera litar tertutup (CCTV) dan lain-lain, tapi apa yang kita dapati adalah untuk di dalam unit pangsapuri itu sendiri, kita memang perlukan peranti rumah pintar.

“Kita tidak perlu untuk pecahkan dinding atau mengubahsuai sana sini untuk menambah infrastruktur dalam unit itu sendiri kerana peranti rumah pintar ini adalah sistem ‘Plug and Play (PnP) dan ia sangat canggih.

“Maknanya anda hanya perlu duduk sahaja, memggunakan suara atau gerakan untuk membuka pintu, lampu, penyaman udara dan banyak lagi kemudahan di pangsapuri yang moden dan mewah itu, tambahan kita kena seiring dgn teknologi semasa,” katanya.

Oleh NUR AIN OTSMAN

See author's posts


Muhammad Ali tetap terbaik – Khabib

Muhammad Ali dianggap petinju terulung sepanjang zaman manakala Khabib Nurmagomedov dengan rekod kemenangan 28-0 menjadikannya atlet seni bela diri campuran terbaik.

Walaupun kedua-duanya dianggap terbaik dalam disiplin masing-masing, Khabib dari Russia tidak mahu dirinya dibandingkan dengan Ali.

”Saya fikir bandingkan saya dengan Ali tidak tepat. Mungkin kita hanya boleh bercakap mengenai fakta kami adalah juara dan seorang Muslim.

Selain dari itu terutamanya di luar gelanggang saya tak layak dibandingkan dengannya,” kata Khabib kepada portal True Gym MMA, semalam.

Ali salah seorang personaliti paling ikonik pada abad ke-20. Juara tiga kali heavyweight itu lantang dalam soal politik dan tidak menyertai Perang Vietnam kerana kepercayaan agamanya.

Namun dia diharamkan daripada sukan tinju selama tiga setengah tahun di atas pendirian tegasnya itu.

”Ketika dia menjadi juara, kaum kulit hitam diberi layanan buruk di Amerika. Dan menurut cerita Ali, dia tidak dilayan di restoran. Dia buang pingat emas Olimpik 1960 dimenanginya.

”Dia benar-benar mengubah sikap terhadap agamanya, jadi kami berdua tidak boleh dibandingkan. Untuk membandingkan saya dengan dia, saya perlu kembali ke zamannya. Menjadi berkulit hitam dan juara.

”Baharulah kita tunggu dan lihat bagaimana saya berdepan situasi itu. Saya suka orang membandingkan kami tapi saya fikir ia tidak sesuai,’ katanya.-AFP

See author's posts


JBPM, frontliners gigih perangi Covid-19

EARL ANEK

TAHUKAH anda, Jabatan Bomba dan Penyelamat Malaysia (JBPM) merupakan antara  petugas barisan hadapan atau ‘frontliners’ yang ditugaskan dalam usaha kerajaan memerangi penularan wabak  pandemik Covid-19.

Walaupun bertugas sebagai barisan hadapan dalam memerangi penularan wabak berbahaya ini, tugas dan tanggungjawab menangani kes-kes kecemasan seperti memadam kebakaran dan tugas menyelamat mangsa bencana tetap perlu direspon segera sekiranya terdapat kes-kes tersebut.

Disinilah timbul pelbagai cabaran baharu bagi setiap anggota bomba yang tanpa lelah dan tanpa jemu memberi perkhidmatan terbaik dan bermutu kepada masyarakat awam.

Ketua Balai Bomba dan Penyelamat (BBP) Sarikei, PPgB Mahmudin Narudin yang ditemubual Utusan Sarawak berkata, bagi memastikan kesihatan dan keselamatan diri melaksanakan cabaran penugasan Covid-19 dan melaksanakan penugasan kecemasan harian, pihak bomba sentiasa siap sedia pada setiap masa.

“Kita (bomba) sentiasa ambil berat setiap kes yang berlaku dan pelindungan diri semasa mengendalikan setiap kes kerana kita sedang berdepan dengan isu kesihatan global iatitu wabak pandemik Covid-19.

“Setiap kes kecemasan biasa yang berlaku pada masa ini, pasukan bomba perlu pelindungan maksimum kerana kita tidak tahu mangsa yang kita ingin selamatkan atau kawasan tempat operasi kes telah terdedah dengan wabak pandemik Covid-19.

“Dalam setiap tugasan atau respon terhadap kes kecemasan, kita perlu mematuhi garis panduan (SOP) yang telah ditetapkan,” katanya.

Katanya, ssetiap anggota bomba perlu mematuhi SOP bagi memastikan tugas yang dilaksanakan berjalan lancar dan mereka tidak terdedah dengan wabak pandemik Covid-19.

Berkenaan dengan operasi sanitasi di tempat awam dan bangunan kerajaan, PPgB Mahmudin Narudin berkata, penggunaan pakaian pelindung diri atau ‘Personal Protective Equipment’ (PPE) amat penting bagi memastikan anggota bomba yang menjalankan operasi sanitasi terlindung dari kuman dan virus yang berbahaya.

“Anggota bomba juga perlu menggunakan sarung tangan pakai buang serta topeng mulut dan hidung untuk pelindungan maksimum bagi memastikan tahap kesihatan terus terjaga.

“Dari segi kesihatan, anggota bomba yang bertugas menjalani operasi sanitasi seperti di premis-premis kerajaan dan tempat awam perlu mempunyai tahap kesihatan yang baik.

“Pemeriksaan suhu badan dan memastikan tidak mempunyai sebarang penyakit kronik adalah penting sebelum bertugas mengendalikan operasi sanitasi,” ujarnya.

Beliau turut memberikan panduan dari JBPM bagi disinfeksi rumah dan tempat kerja peribadi bagi masyarakat awam yang ingin menjalankan sanitasi di kediaman atau premis perniagaan masing-masing untuk penjagaan dari wabak pandemik Covid-19.

“Sebelum melakukan sanitasi, sediakan peralatan, bahan dan pakaian pelindungan diri.

“Peralatan yang diperlukan ialah kain lap, mop dan bekas spray air. Bahan yang diperlukan untuk sanitasi ialah ‘Dettol’, ‘Clorox’, sabun dan lain-lain bahan yang sesuai.

“Sebagai pelindung diri semasa melakukan sanitasi, gunakan topeng mulut dan hidung serta sarung tangan getah pakai buang,” katanya lagi.

Jelasnya, untuk mensanitasi alat elektronik, pasangkan penutup (cover) yang mudah dicuci, patuhi arahan pembekal alat berkaitan untuk kaedah mencuci dan jika tiada arahan, bersihkan dengan menggunakan cecair yang mengandungi 70-95% alkohol.

“Untuk perabot dan lantai, lap dan cuci permukaan yang kerap disentuh dengan air sabun atau bahan disinfeksi, mop lantai menggunakan larutan disinfeksi danulang sekerap yang boleh.

“Bagi pakaian, langsir, cadar dan lain-lain, sentiasa cuci pakaian yang kerap dipakai, patuhi arahan pembekal seperti laraskan suhu mesin basuh mebgikut kesesuaian bahan dan pakai sarung tangan pakai buang (jika perlu) semasa menguruskan pakaian kotor.

“Permaidani dan kusyen atau lain-lain perlu dibersihkan dengan air sabun atau bahan yang sesuai, keringkan dibawah cahaya matahari dan sekiranya mencuci dengan mesin basuh, pastikan mematuhi arahan pembekal dan laraskan pada suhu panas mengikut kesesuaian,” jelasnya.

Menurut PPgB Mahmudin Narudin, langkah seterusnya selepas tamat operasi sanitasi di rumah sendiri atau premis perniagaan, buang sarung tangan dan topeng mulut dan hidung kedalam tong sampah.

“Kemudian, basuh tangan dengan sabun dan air setelah semua peralatan pelindungan diri dibuka. Cuci dan keringkan peralatan pembersihan, simpan ditempat yang selamat.

“Sekiranya terdapat sebarang gejala kesihatan, sila berjumpa dengan doktor dengan kadar segera,” ujarnya lagi.

Beliau turut menasihati masyarakat awam agar sentiasa mematuhi saranan dari Kementerian Kesihatan Malaysia (KKM).

“Ikut garis panduan dari KKM setiap masa terutama dari aspek kesihatan dan penjagaan diri di tempat awam atau di pasar raya.

“Sentiasa mencuci tangan dengan air sabun atau ‘hand sanitizer’, amalkan penjarakkan sosial dan pakai topeng mulut dan hidung bila keluar rumah,” katanya. Selain itu, beliau juga berharap masyarakat awam sentiasa memberi kerjasama sepenuhnya dan mematuhi arahan Perintah Kawalan Pergerakan Bersyarat (PKPB) bagi memastikan negara kita bebas dari cengkaman wabak pandemik Covid-19.

See author's posts


Polis mohon Interpol dapatkan identiti penuh, lokasi pelawak Jocelyn Chia – KPN

KUALA LUMPUR: Polis Diraja Malaysia (PDRM) akan membuat permohonan kepada Polis Antarabangsa (Interpol) untuk mendapatkan identiti penuh dan lokasi terkini pelawak Jocelyn Chia yang memperlekeh Malaysia serta mempersenda tragedi kehilangan pesawat MH370.

Ketua Polis Negara Tan Sri Acryl Sani Abdullah Sani berkata permohonan berkenaan akan dibuat esok esok bagi membolehkan siasatan lanjut dijalankan.

“Kes ini akan disiasat di bawah Seksyen 504/505(c) Kanun Keseksaan dan Seksyen 233 Akta Komunikasi Multimedia 1998,” katanya.

Beliau berkata demikian dalam sidang media program Lawatan Hospital Sempena Peringatan Hari Polis ke-216 Tahun 2023 di Hospital Tunku Ampuan Besar Tuanku Aishah Rohani, Hospital Pakar Kanak-Kanak UKM, Cheras di sini, hari ini.

Acryl Sani berkata, PDRM juga telah membuat permohonan profiling kepada Suruhanjaya Komunikasi Multimedia Malaysia (MCMC)  bagi membantu proses siasatan ke atas akaun media sosial digunakan pelawak wanita berkenaan.

“Selain itu, PDRM juga telah membuat salinan transkrip ucapan suspek dalam video klip berkenaan,” katanya.

Sabtu lepas, Menteri Dalam Negeri Datuk Seri Saifuddin Nasution Ismail menyifatkan tindakan dan perbuatan tidak sensitif pelawak terbabit sebagai biadab. – Bernama

See author's posts


SIDS Sibu hulur bantuan susu formula

SIBU: Sarakup Indu Dayak Sarawak (SIDS) Sibu mengambil inisiatif
menjalankan Program Bantuan Susu Formula Bagi Anak-anak Yang Masih Menyusu
dalam Perintah Kawalan Pergerakan (PKP) yang dilanjutkan sehingga 28 April ini.

Pengerusinya, Angelyn Uchi Maseng berkata, program tersebut memberikan
manfaat kepada kira-kira 96 isi rumah yang mempunyai anak-anak masih menyusu.

“Program ini merupakan inisiatif SIDS Sibu untuk membantu ibu bapa yang mempunyai anak-anak kecil dan masih menyusu
terjejas dalam pelaksanaan PKP ini,” jelasnya ketika
dihubungi oleh pemberita semalam.

Katanya, mereka telah mengumpul senarai nama isi rumah yang terjejas di
sekitar Sibu sejak 6 April lalu.

“Kami telah mengagihkan bantuan susu formula ini di sekitar kawasan
Sibu, terutamanya masyarakat Dayak yang menyewa di sekitar bandar seperti di
kawasan bangunan kedai dan rumah-rumah di Jalan Lanang, Jalan Bukit Assek,
Jalan Tong Sang, Sibu Jaya dan sebagainya.

“Semalam sahaja, kami telah mengagihkan bantuan ini kepada 36 orang
ibu bapa yang mempunyai anak kecil dan
masih menyusu,” ujarnya.

Menurutnya, beliau dibantu oleh tiga ahlinya iaitu Tuai Rumah Catherine
Tamoh, Mundun Undau dan Senorita Salleh untuk mengedarkan bantuan tersebut
mengikut kawasan masing-masing.

“Bantuan susu formula ini akan diteruskan lagi untuk fasa ketiga PKP
di mana kita akan memberikan tiga hingga
ke empat paket susu formula yang cukup untuk bekalan dua hingga ketiga minggu.

“Jenis susu formula yang diagihkan ini adalah mengikut permintaan ibu bapa anak-anak itu sendiri dan kami akan terus
menghantarnya kepada mereka ke rumah,” ujarnya lagi.

Uchi menggesa masyarakat Dayak di bandar ini yang menghadapi masalah
kewangan untuk membeli susu formula anak-anak mereka diminta supaya menghubungi
beliau terus melalui WhatsApp di talian 016-8825861 atau Mundun (016-8783894).

See author's posts


Tiket penyertaan RWMF 2023 di tiga lokasi terpilih mulai esok

KUCHING: Lembaga Pelancongan Sarawak (STB) menerusi kenyataan hari ini memaklumkan tiket Festival Muzik Hutan Hujan Sedunia (RWMF) yang bakal berlangsung 23 hingga 25 Jun ini di Kampung Budaya Sarawak (KBS) kini terjual di tiga lokasi terpilih bermula esok.

Dua lokasi di Kuching ialah Vivacity Megamall dan Plaza Merdeka. Lokasi lain ialah Bintang Megamall di Miri.

Tiket di tiga lokasi tersebut mulai dijual pada 9 hingga 11 Jun, 10.00 pagi hingga 10.00 malam.

STB menerusi kenyataan turut memaklumkan khabar gembira bagi sesiapa yang membeli tiket di lokasi tersebut berpeluang  menyertai cabutan bertuah.

Cabutan bertuah itu bakal memenangi tiket tambahan untuk menyertai perayaan itu dengan terma dan syarat yang dikenakan.

Tiket pra-jualan melibatkan pelbagai kategori.

Kategori orang dewasa (pas sehari Jumaat/Ahad) (RM230), dewasa (pas sehari Sabtu) (RM260), dewasa (pas dua hari Jumaat + Sabtu/ Sabtu + Ahad) (RM440), pas tiga hari untuk dewasa (RM590) dan kanak-kanak (pas untuk sehari Jumaat/Sabtu/Ahad) dengan harga RM80 (di bawah tawaran jangka masa terhad).

RWMF 2023 merupakan edisi ke-26 festival RWMF akan menampilkan penghibur genre muzik, termasuk pemenang Anugerah Grammy, Gipsy Kings yang menampilkan Tonino Baliardo dari Perancis seperti hits seperti ‘Djobi Djoba’ dan ‘Bambole’ yang dijangka akan menarik hati peminat menerusi muzik berorientasikan pop, jauh dari genre tradisional flamenco dan rumba.

Penghibur antarabangsa lain termasuk Big Mountain dari Jamaica dan Amerika Syarikat yang paling terkenal dengan lagu hit mereka ‘Baby I Love Your Way’, Teater Safi dari Tanzania, Rastak dari Iran, Fasylive dari Maldives, Afriquoi dari United Kingdom, Chatusram dari India, Rizal Hadi & Folk dari Indonesia dan Ethno Thai Fusion Sound Band dari Thailand.

Menurut STB, ini termasuk penghibur dari Jepun, Hong Kong dan Singapura.

RWMF2023 juga akan menyerlahkan bakat tempatan Malaysia dari Malaysia Timur dan Barat, termasuk Zee Avi, Suk Binie, Unit Percussion Asana, Nadir, Steve Thornton & Afroasia, Sada Borneo, Tuku Kame, Meruked dan Teater Drum Orang Orang.

Maklumat lanjut mengenai barisan muzik, tiket dan lain-lain boleh didapati di laman web rasmi Festival Muzik World Rainforest di RWMF.NET.

See author's posts


Sarawak komited mengurangkan pelepasan gas rumah hijau

KUCHING: Sarawak komited untuk mengurangkan pelepasan gas rumah hijau di rantau ini, sejajar dengan hasil Persidangan Perubahan Iklim Pertubuhan Bangsa-Bangsa Bersatu ke-26 (COP26) di Glasgow pada 2021.

Premier Sarawak, Datuk Patinggi Tan Sri Abang Johari Tun Openg berkata untuk itu, kerajaan Sarawak telah menubuhkan Kementerian Tenaga dan Kelestarian Alam Sekitar (MESSty) baharu.

MESSty bertanggungjawab untuk merancang, menyelaras dan menyediakan hala tuju bagi pembangunan pertumbuhan hijau, tenaga boleh diperbaharui, kemampanan dan perubahan iklim.

Malah katanya, kelestarian alam sekitar adalah asas kepada rancangan 10 tahun Sarawak untuk menjadi sebahagian daripada peralihan global yang dipercepatkan kepada tenaga bersih.

“Ini bagi mencapai pelepasan sifar bersih dan dalam proses membalikkan perubahan iklim yang tidak dapat diabaikan dunia

“Ketika COP26 di Glasgow, Malaysia komited untuk mengurangkan pelepasan rumah hijaunya sebanyak 45 peratus daripada paras 2005 dan mencapai sifar bersih menjelang 2050.

“Usaha ini amat sejajar dengan gerakan dunia dalam merealisasikan Matlamat Pembangunan Mampan 2030 (SDG2030), serta aspirasi Sarawak untuk menjadi sebuah negeri maju menjelang 2030 yang mengejar pertumbuhan ekonomi yang seimbang dengan pendekatan bertanggungjawab ke arah pemanfaatan alam semula jadi, sumber dan penyepaduan pelan penyesuaian dan mitigasi iklim,” katanya.

Beliau berkata demikian ketika berucap pada majlis perasmian Anugerah Alam Sekitar Premier Sarawak (PSEA) ke-10 di sebuah hotel terkemuka di sini, sebentar tadi.

Abang Johari berkata, matlamat utama alam sekitar adalah untuk mempunyai persekitaran yang baik, dengan kualiti tertinggi dan menghormati semua kehidupan.

Katanya, pada masa ini, semakin ramai pelabur lebih mementingkan kelestarian alam sekitar semasa membuat keputusan pelaburan.

“Kebanyakan pelabur yang bertanggungjawab secara sosial menyemak syarikat menggunakan kriteria ESG untuk menapis pelaburan.

“Faktor ESG ialah subset penunjuk prestasi bukan kewangan yang merangkumi isu etika, mampan dan tadbir urus korporat seperti memastikan terdapat sistem untuk memastikan akauntabiliti dan mengurus perbadanan jejak karbon.

“Selain daripada pertumbuhan, keuntungan, budaya syarikat dan tadbir urus korporat, apa yang mentakrifkan syarikat yang berjaya hari ini termasuk sikapnya terhadap alam sekitar dan kemampanan.

“Industri mesti memacu agenda kemampanan dalam sektor masing-masing dengan mengambil langkah untuk mengurangkan jejak sumber mereka dan bergerak ke arah model perniagaan pekeliling dan sifar sisa,” katanya.

Oleh NUR AIN OTSMAN

See author's posts


IKMAS anjur Program Menyemai Bakti

SARIKEI: Program Menyemai Bakti Institut Kemahiran Islam Malaysia Sarawak (IKMAS) merupakan program yang dilaksanakan secara tahunan, kata penyandang kerusi Parlimen P.206 Tanjong Manis, Ir. Yusuf Abd Wahab.

Katanya, beliau amat bersyukur kerana program yang dilaksanakan oleh pihak IKMAS di kampung-kampung terlibat di sekitar Sarikei telah berjalan dengan baik dan lancar.

Enam buah kampung yang terlibat dengan program pengambilan anak angkat selama sebulan ini ialah Kampung Seberang Sarikei, Kampung Selalang, Kampung Gemuan, Kampung Skim B dan Kampung Bintangor dan Kampung Bukit Kinyau.

“Terima kasih kepada semua agensi-agensi yang terlibat serta penghulu, ketua masyarakat dan ketua kaum (KMKK) atas sokongan dan dokongan kepada program ini.

“Kita sentiasa menyokong program-program yang berteraskan sumbang bakti kepada masyarakat, sebagaimana nama program ini iaitu Program Menyemai Bakti,” katanya di Majlis Perasmian Penutupan Program Menyemai Bakti IKMAS Ke-21 di Pusat Inovasi Sarikei (SIC), pagi semalam.

Sehubungan itu, beliau percaya bahawa siswa dan siswi IKMAS telah memberi sumbangan yang banyak terhadap masyarakat khususnya di bahagian Sarikei ini khususnya dalam pembangunan modal insan di kampung kampung di mana mereka telah ditempatkan.

“Kita mengharapkan supaya program seumpama ini akan terus dilaksanakan oleh IKMAS.

“Inilah salah satu cara untuk mendekatkan pelajar kepada masyarakat secara langsung.

“Semoga mereka akan lahir sebagai seorang pemimpin yang baik dalam masyarakat nanti,” ujarnya.

Yusuf yang juga Pengerusi Lembaga Pembangunan Industri Pembinaan Malaysia (CIDB) berharap semoga bakal-bakal graduan yang akan lahir dari IKMAS ini akan terus menyumbang dan membimbing masyarakat serta menjadi aset yang tak terkira nilainya di negeri Sarawak.

Turut hadir ialah Pengarah IKMAS, Ustaz Kamaldin Mohd Damin, Timbalan Residen Sarikei, Abang Mohamad Porkan Abang Budiman, Pengarah Jabatan Kemajuan Islam Malaysia Sarawak, Ustaz Hamdan Jar’ee dan Temenggong Awangku Ibrahim Awangku Hosain.

See author's posts


Operasi pemadaman di tapak pelupusan KIWMP hari kelima terkawal

KUCHING: Operasi pemadaman kebakaran di Taman Pengurusan Sampah Bersepadu Kuching (KIWMP) seluas tiga hektar masih lagi diteruskan memasuki hari kelima hari ini.

Pengarah Jabatan Bomba dan Penyelamat Malaysia (JBPM) Sarawak Datuk Khirudin Drahman berkata, hasil operasi yang dijalankan setakat ini telah berjaya mengawal kebakaran dari merebak ke kawasan yang lebih besar.

“Kerjasama daripada pihak bomba, Jabatan Alam Sekitar malam tadi turut diterima untuk memantau dan menangani kebakaran ini,” katanya.

Beliau berkata, pengawalan dilakukan bagi menghalang api merebak ke kawasan getah dan plastik yang ditempatkan di sektor bahagian hujung kawasan terlibat.

“Dari segi pemantauan kita (JBPM) bersama Jabatan Alam Sekitar (JAS) Sarawak semalam kita cuba untuk mengawal kebakaran supaya sampah yang terbakar lebih kepada sisa domestik.“Tindakan awal dalam operasi itu ialah melaksanakan kaedah cooling dan drenching supaya gas metana ini tidak terperangkap dalam longgokan sampah,” katanya.Beliau berkata demikian kepada Utusan Sarawak dalam operasi pemantauan udara JBPM Sarawak di lokasi kebakaran terbuka di KIWMP Mambong, hari ini.Menurut laporan pihak pengurusan KIWMP Mambong, kebakaran mulai reda apabila kesan asap putih sudah mula kelihatan.

“Ini adalah satu petanda yang baik dan hari ini seboleh-bolehnya kita nak lakukan ‘total knockout’.“Dalam kes kebakaran tapak pelupusan sampah seperti ini kita jangka akan mengambil masa dalam seminggu atau dua minggu untuk operasi memadam.“Tetapi dengan adanya peralatan bantuan lengkap yang telah disusun atur oleh pihak bomba dan semua terlibat, saya rasa tindakan akan lebih mantap.“…Dan jaminan berlakunya pencemaran udara seperti gas toksik yang digembar gempur oleh netizen adalah tidak benar,” tegasnya.Khirudin turut menjelaskan bahawa pihak Jabatan Alam Sekitar (JAS) Sarawak telah membuat pengesahan menerusi ujian kualiti udara tiada sebarang pencermaran udara yang kritikal disebabkan oleh kebakaran terbuka di tempat pelupusan sampah Bersepadu Kuching (KIWMP) Mambong ini.Selain bomba dan JAS, syarikat itu juga sedang bekerjasama rapat dengan Lembaga Sumber Asli dan Alam Sekitar (NREB) Sarawak untuk memberikan maklumat terkini mengenai situasi dan memastikan kejadian serupa akan diminimumkan pada masa hadapan.Media melaporkan kebakaran yang berlaku pada awal pagi Jumaat lepas berjaya dikawal dan dipadam oleh pasukan bomba dari Balai Bomba dan Penyelamat (BBP) Siburan bersama pasukan respons kecemasan (ERT) syarikat terbabit dengan pihak berkuasa yang lain.Untuk rekod, Taman Pengurusan Sampah Bersepadu Kuching (KIWMP) Mambong seluas 112 hektar yang terletak 27 kilometer dari Kuching di kawasan Mambong ini mempunyai kapasiti memproses empat tan minyak industri.Ia juga merupakan taman sisa industri paling canggih di Asia Tenggara.Oleh Azreen Keria

See author's posts


Putin kerah unit senjata nuklear siap sedia

PRESIDEN Rusia, Vladimir Putin melawat tapak pembinaan Pusat Angkasa Negara di Moscow semalam. • Foto AFP

MOSCOW: Presiden Rusia, Vladimir Putin telah mengerahkan pasukan khas tenteranya termasuk unit senjata nuklear untuk berada dalam keadaan waspada ‘peringkat tinggi’, lapor AFP.

Putin memberitahu ketua-ketua pertahanan bahawa arahan itu berpunca daripada kenyataan agresif Barat ketika Rusia dikecam hebat berikutan pencerobohannya ke atas Ukraine.

Pengumuman itu tidak bermakna bahawa Rusia berhasrat menggunakan senjata pemusnah besar-besaran itu.

Amerika Syarikat (AS) segera mengecam keputusan Putin dan menggelarnya sebagai ‘peningkatan perang yang tidak boleh diterima’.

Minggu lalu, Putin telah memberi amaran bahawa sesiapa sahaja yang cuba menghalangnya di Ukraine akan menerima akibat yang tidak pernah dialami sebelum ini.

Kata-kata itu ditafsirkan secara meluas sebagai isyarat ancaman untuk menggunakan senjata nuklear jika Barat menghalangnya.

Amaran berkenaan menjadi lebih kuat semalam apabila Putin mengarahkan menteri pertahanan Rusia dan ketua kakitangan am tentera supaya rejim khas tugas tempur mempersiap senjata nuklear.

Selepas pengumuman Putin, Kesatuan Eropah (EU) pula mengumumkan sekatan dan tindakan baharu terhadap Rusia yang belum pernah dilakukan sebelum ini

Antaranya termasuk pembiayaan senjata kepada Ukraine, larangan menyeluruh pesawat Rusia menggunakan ruang udara EU dan menyekat saluran media kerajaan iaitu Sputnik dan Russia Today di wilayah EU.

Duta AS ke Pertubuhan Bangsa-Bangsa Bersatu (PBB) berkata, perintah nuklear Putin menunjukkan bahawa beliau akan meningkatkan konflik di Ukraine dengan cara yang tidak boleh diterima.

White House bagaimanapun berkata bahawa Rusia tidak pernah diancam oleh Pertubuhan Perjanjian Atlantik Utara (NATO). Setiausaha Agung NATO, Jens Stoltenberg pula menyifatkan kenyataan Putin sebagai ‘retorik berbahaya’. – AFP

See author's posts


Masih dibenarkan sambut ibadah korban

KUCHING: Umat Islam di Sarawak masih dibenarkan untuk menjalankan dan menyambut ibadah korban walaupun terdapat peningkatan kes positif Covid-19 dicatatkan di Sarawak.

Menteri Muda di Jabatan Ketua Menteri (Hal Ehwal Islam dan DBKU), Datuk Dr. Abdul Rahman Junaidi berkata, namun sambutan dan pelaksanaan ibadah ini mestihlah mematuhi semua prosedur operasi standard (SOP) dan garis panduan yang telah ditetapkan oleh sekretariat Majlis Islam Sarawak (MIS).

“Antara garis panduan perlu dipatuhi adalah masjid dan surau yang berhasrat untuk menjalankan ibadah ini hendaklah mewujudkan jawatankuasa pengelola dan mendaftar dengan Pejabat Agama Islam Bahagia.

“Ia termasuk mendapatkan permit penyembelihan ternakan daripada Pejabat Veterinar Negeri atau mana-mana Pejabat Veterinar Daerah dan pembekal binatang qurban hendaklah memperolehi sijil kesihatan veterinar daripada Pejabat Veterinar Negeri atau mana-mana Pejabat Veterinar Daerah,” katanya.

Beliau yang juga Menteri Muda Utiliti (Bekalan Air) berkata, demikian ketika ditemui pemberita selepas melancarkan Khidmat Islam Sarawak (KISWA) 2020 di Dewan Majma’ Tuanku Abdul Halim Muadzam Shah, semalam.

Menurutnya, setakat ini belum ada perubahan mengenai SOP Perintah Kawalan Pergerakan Pemulihan (PKPP) ibadah korban dan pihaknya belum menerima apa-apa arahan pembatalan sambutan ibadah korban daripada Jawatankuasa Pengurusan Bencana Negeri Sarawak (JPBNS).

“Ini bermakna masyarakat Islam masih boleh melaksanakan ibadah korban namun perlu mematuhi SOP yang ditetapkan.

“Memang ibadah korban kali ini ada perbezaan terutama melibatkan bilangan peserta namun ia merupakan SOP yang perlu dipatuhi,” ujarnya.

Tambahnya, setakat ini JPBNS masih mengekalkan keputusan mengenai ibadah korban.

“Antara SOP adalah jumlah individu yang dibenarkan adalah seperti berikut iaitu bagi penyembelihan hanya 10 individu dibenarkan, melapah (20 individu), pemotongan, penimbangan dan bungkusan (10 individu) manakala peserta dan penerima (maksima 20 orang).

“Mana-mana individu yang disahkan Covid-19 atau baru sembuh dengan notis kuarantin atau mempunyai gejala adalah dilarang hadir,” tegas beliau.

Beliau turut mengingatkan bahawa tapak penyembelihan mestilah sesuai, bersih dan selamat serta tidak berhampiran saliran awam (parit dan longkang) dan dibenarkan Pihak Berkuasa Tempatan (PBT).

Oleh Zarina Abdullah

See author's posts


Abang Jo terima kunjungan rombongan Politeknik Mukah

KUCHING: Ketua Menteri, Datuk Patinggi Abang Johari Openg menerima kunjungan hormat daripada Pengarah Politeknik Mukah, Dullah Muluk di pejabatnya, Wisma Bapa Malaysia, Petra Jaya Kuching semalam.

Kunjungan berkenaan bertujuan menzahirkan penghargaan dan terima kasih kepada Kerajaan Sarawak atas beberapa bentuk sumbangan dan bantuan kepada Politeknik Mukah.

Turut hadir Timbalan Pengarah Sokongan dan Akademik Politeknik Mukah, Iskandar Reduan, Timbalan Pengarah Akademik Politeknik Mukah, Mohamad Sani Said dan Ketua Unit Komunikasi dan Korporat Politeknik Mukah, Mohamad Baharruddin Mohamad.

See author's posts


Bila penantian 17 tahun berakhir?

MATU:  Pembinaan Jambatan Igan dianggap sebagai hadiah kepada kesetiaan penduduk di kawasan Matu dan Igan terhadap Kerajaan Sarawak selama ini.

Justeru itu, kata Timbalan Ketua Menteri Tan Sri Datuk Amar James Jemut Masing, mereka berhak untuk mendapat projek yang telah lama dinantikan itu.

“Mereka (penduduk Matu, Igan) telah menunggu projek ini sekian lama, kalau tak salah saya sudah 17 tahun mereka menunggunya.

“Baru-baru ini projek itu seakan-akan nak dilaksanakan namun tidak jadi kenyataan apabila BN (Barisan Nasional) tumbang pada PRU-14 (Pilihan Raya Umum ke-14) lalu dan PH (Pakatan Harapan) yang memerintah negara. Saya boleh katakan mereka ‘deserve’ atau patut untuk mendapatkannya kerana penduduk di kawasan ini sangat setia dengan kerajaan semasa,” katanya.

Beliau yang juga Menteri Infrastruktur dan  Pembangunan Pelabuhan, berkata demikian ketika berucap pada Majlis Makan Tengah Hari dan Taklimat Projek sempena lawatan kerjanya ke beberapa projek di Daerah Matu di Pejabat Baharu Daerah Matu baru-baru ini.

Projek bernilai lebih RM285 juta jambatan itu ujarnya, adalah amat penting bagi pembangunan kawasan Matu-Daro dan Igan, dan kawasan sekitar.

“Saya boleh nampak kawasan Matu ini boleh dibangunkan sebagai ‘rice bowl’ bagi negeri Sarawak, seperti apa yang terjadi di Kedah. Kita mempunyai tanah yang luas juga dan cuma setakat ini kita belum ada ‘muzium padi’.

“Jadi ia bukan hanya menjadi pembekal beras akan juga menjadi  produk pelancongan. Ia boleh dilakukan kerana dengan adanya jambatan kelak pasti memudahkan pelancong untuk ke sini, kerana tidak perlu menunggu lama di feri lagi,” katanya

Antara yang dilawati beliau selain Pejabat Daerah yang dalam pembinaan itu dan Pengkalan Feri Igan/Jambatan Igan itu ialah projek Jambatan Oya/Senau ke Igan, Jalan Igan-Matu, Bangunan Baharu Pejabat Daerah Matu di Bruan, Jalan Kebuaw (Feri Seberang Igan) dan lawatan mengejut ke tapak Lapangan Terbang Baharu Mukah.

Ahli Dewan Undangan Negeri (ADUN) Jemoreng Datuk Dr Juanda Jaya yang juga berucap pada majlis tersebut berterima kasih kepada James atas lawatan yang cukup bermakna itu, termasuk sokongan beliau terhadap pembangunan yang dirancangkan untuk dilaksana di DUN Jemoreng.

Ujarnya jambatan itu adalah antara beberapa projek yang akan dilaksanakan di kawasannya, dan percaya ia boleh menjadi pemangkin kepada pembangunan untuk rakyat di sana, sama ada dari segi ekonomi, pendidikan dan sosial.

Jambatan yang bernilai RM285 juta yang menyaksikan Syarikat Kontrektor Wisma Sdn Bhd selaku Kontrektor Utama berkenaan dijangka siap pada 23 Januari 2024.

Oleh Hnery B Siyu

See author's posts


BintuluPuji Malaysia naikkan had garis kemiskinan

KUALA LUMPUR: Bekas Pelapor Khas Pertubuhan Bangsa-bangsa Bersatu (PBB) Berhubung Kemiskinan Tegar dan Hak Asasi Manusia, Philip Alston telah memuji komitmen Malaysia menaikkan had Pendapatan Garis Kemiskinan (PGK) kepada RM2,208 daripada RM980.

Menerusi perkongsian di akaun twitternya baru-baru ini, profesor undang-undang dan ketua Pusat Hak Asasi Manusia dan Keadilan Global di New York University School of Law itu berkata, kerajaan Malaysia telah mengambil langkah berani untuk menetapkan garis kemiskinan berdasarkan realiti semasa.

“Had garis kemiskinan yang dilaporkan baru-baru ini adalah dua kali ganda berbanding sebelumnya dan keputusan kadar garis kemiskinan secara rasmi adalah 14 kali lebih tinggi berbanding tahun-tahun sebelum ini.

“Menyelaraskan garis kemiskinan adalah langkah utama. Cabarannya pada masa ini adalah untuk mengatasi kemiskinan secara sistematik dengan menerapkan skema perlindungan sosial yang komprehensif dan memberikan ketelusan data yang lebih luas bersesuaian dengan apa yang digunakan oleh negara-negara demokratik,” kata beliau.

Selain daripada itu, beliau berkata kadar kemiskinan baharu iaitu 5.6 peratus daripada 0.4 peratus, hanya satu pertiga daripada yang dianggarkan oleh kebanyakan penganalisis bebas dan telah menyarankan agar kerajaan memasukkan tanda aras yang lebih realistik dalam Rancangan Malaysia ke-12.

Pada Jumaat, Jabatan Perangkaan mengumumkan PGK telah disemak kepada RM2,208 berdasarkan pengiraan yang dibuat mengikut metodologi pada 2019.

Sebelum ini, PGK dikira berdasarkan metodologi pada 2005 yang menjadikan penanda aras kemiskinan pada RM980 berdasarkan keperluan asas untuk isi rumah hidup sihat dan aktif.

Ketua Perangkawan, Datuk Seri Dr Mohd Uzir Mahidin berkata, semakan PGK itu adalah berdasarkan keperluan semasa yang menekankan kepada pengambilan makanan optimum dan keperluan asas bukan makanan yang lebih berkualiti.

Lebih 400,000 isi rumah di negara ini bagi tahun 2019 didapati berada pada paras kemiskinan berdasarkan metodologi PGK yang baharu. – Bernama

See author's posts


Bedilan roket berhampiran kedutaan AS

BAGHDAD: Bedilan serangan roket berhampiran Kedutaan Amerika Syarikat (AS) di Baghdad, sekali gus menjadikan ia pertama kali disasarkan ke zon keselamatan tinggi dalam tempoh beberapa minggu, menurut sumber.

Letupan itu boleh didengar merentasi ibu kota Iraq dan mencetuskan siren keselamatan di Kedutaan AS, namun ia tidak mengakibatkan kematian, sumber itu mengesahkan.

Bagaimanapun, tiada pihak tampil bertanggungjawab mencetuskan insiden berkenaan.

Ia disusuli lebih dua dozen serangan sama ke atas kepentingan AS di Iraq sejak Oktober lalu, ketika negara Uncle Sam itu menuduh puak yang disokong Iran dalam kalangan pasukan keselamatan negara teluk itu.

Serangan roket yang mana membunuh anggota bersenjata AS, British dan Iraq memiliki hubungan tegang antara Baghdad dengan Washington.

Ketegangan kian memuncak pada Januari lalu apabila AS membunuh General Iran, Qasem Soleimani dan komander Iraq, Abu Mahdi al-Muhandis dalam serangan dron di Baghdad.

Tetapi, AS dan Iraq berharap untuk menetap semula hubungan sejak Perdana Menteri, Mustafa al-Kadhemi menerajui negara awal bulan ini, di samping perbincangan bilateral yang dirancang pada Jun nanti.

Rundingan dijangka bakal membuahkan rangka kerja untuk kehadiran tentera AS ke Iraq pada 2014 bagi menerajui gabungan melawan kembali kumpulan militan IS.

Bagaimanapun, kehadiran tentera berkenaan di sisi Iran dan sekutunya di Iraq yang kelihatan tempang mengakibatkan mereka berkeras untuk meninggalkan negara itu.

Pada Ahad lalu, pemimpin tertinggi IRan, Ayatollah Ali Khamenei berkata, AS tidak akan berada sama ada Iraq atau Syria serta mesti keluar atau pasti akan diusir.

Gabungan yang dipimpin AS menurunkan kekuatannya yang berjumlah 7,500 orang di Iraq pada tahun ini dengan alasan kurang ancaman daripada militan IS di samping kesukaran melatih tentera Iraq berikutan penularan Covid-19. – AFP

See author's posts


Pan Borneo perlu banyak R&R

MENYELUSURI Lebuh Raya Pan Borneo dari Kuching ke Sibu dan kembali semula ke Kuching, baru-baru ini jelas menyaksikan sudah banyak perubahan berbanding empat bulan lalu.

Sesekali terasa seperti memecut di Lebuh Raya Utara Selatan (PLUS) terutama di laluan antara Betong dan Sri Aman. Itu pun, jika tiada dua atau tiga lori merangkak di depan, menyebabkan deretan kereta menyusuri di belakang bagaikan kura-kura mendaki bukit.

Sebolehnya, dalam keadaan lebuh raya Pan Borneo belum siap sepenuhnya terutama pembinaan dua lorong dua hala, semua kenderaan berat patut dilarang berjalan secara rapat antara dua atau tiga buah sekali hingga menyukarkan kenderaan lain memotong.

Jika feri Igan tidak membenarkan dua lori sawit masuk serentak ke dalam feri (musim raya), apa salah buat perkara sama untuk lori di lebuh raya. Boleh diletakkan syarat supaya jarak antara setiap lori yang bergerak ialah sekurang-kurangnya 100 meter bagi memudahkan kenderaan lain memotong. Begitu juga di lebuh raya pesisir.

Kita tak pasti lagi bila dua lorong dua hala di kebanyakan seksyen Pan Borneo yang sedang dalam pembinaan, akan siap. Bila siap nanti, pasti perjalanan akan lebih lancar iaitu pengguna yang mahu laju di korong kanan dan yang kurang laju di lorong kiri. Kaedah ini juga membantu mengurangkan kemalangan kerana kenderaan berjalan di lorong laluan berasingan.

Begitu pun, tidak adil untuk membandingkan Lebuh Raya Pan Borneo sejauh 786 kilometer, dari Telok Melano ke Miri dengan PLUS sejauh 847.7 kilometer dari Johor Bahru di selatan hingga Bukit Kayu Hitam, Kedah di utara.

Lebuh Raya Utara Selatan itu, antara lebuh raya terbaik dunia yang siap sepenuhnya pada 1995, 15 bulan lebih awal setelah mula dibina pada 1981 secara berperingkat. Ia mula dibuka kepada pengguna pada Februari 1994 dan dirasmikan pada 8 September 1994.

PLUS dibina dengan kos RM5.94 bilion tetapi memerlukan RM27.83 juta sebulan atau RM330 juta setahun untuk penyelenggaraan. Kutipan tol rasanya sudah cukup untuk tujuan ini.

FASA 2

Fasa 1 Pan Borneo dari Telok Melano ke Miri, sudah 86.54 peratus siap setakat 24 Ogos lalu, sejak dimulakan pada 2015 yang bernilai RM16.117 bilion meliputi 11 pakej kerja.

Kerajaan Persekutuaan pula meluluskan Projek Fasa 2 Sarawak-Sabah Link Road (SSLR) serta Projek Lebuh Raya Trans Borneo (LTB), dan pembinaannya akan bermula seawal tahun depan.

Ini jaminan Perdana Menteri Datuk Seri Ismail Sabri Yaakob ketika melawat Miri 7 Ogos lalu bagi merasmikan pembukaan laluan Seksyen Pujut WPC11 Lebuhraya Pan Borneo Sarawak.

Projek SSLR/LTB bakal menghubungkan Miri, Limbang dan Lawas, seterusnya ke Sabah melalui dua opsyen jaringan jalan raya.

Pengguna jalan raya dari Miri ke Limbang dan Lawas boleh melalui Brunei menggunakan laluan Projek LTB sepanjang 96 kilometer yang bakal ditambah baik kepada dua lorong dua hala.

Bagi mereka yang tidak mahu melalui Brunei, boleh menggunakan jajaran Fasa 2 Projek SSLR sepanjang 326km iaitu kesinambungan Fasa 1 Projek SSLR dari Simpang Gelugus ke Long Lopeng sepanjang 77km.

Namun, perkara ketara antara PLUS dan Pan Borneo ialah kawasan Rehat dan Rawat (R&R).

Di PLUS, R&R terletak di setiap 80 hingga 100 kilometer lebuhraya. Sebanyak 24 R&R di sepanjang rangkaian lebuh raya PLUS. Jumlah  kawasan R&R adalah sedikit berbanding dengan Hentian Sebelah yang disediakan setiap 25 hingga 50 km.

Konsep Hentian Sebelah adalah untuk pengguna berhenti rehat seketika dengan disediakan tandas dan tempat solat serta gerai menjual minuman ringan.

KAWASAN REHAT & RAWAT (R&R)

Tetapi kawasan R&R yang lebih besar pula lengkap dengan kemudahan seperti pam minyak, tempat makan, tandas, mesin ATM, surau, restoran berhawa dingin dan motel lebuhraya selain gerai menjual buah-buahan.

Kita berharap pihak berkaitan boleh menyediakan kawasan R&R dan Henti Sebelah di sepanjang Lebuh Raya Pan Borneo. Bukan tidak ada sekarang ini tetapi jumlahnya terlalu sedikit seperti R&R Betong dan kawasan gerai makan serta jualan buah-buahan di Saratok.

R&R ini amat perlu untuk tempat rehat, makan/minum dan solat. Malah boleh disediakan tempat mandi.

Mungkin pihak pengurusan Lebuh Raya Pan Borneo sudah ada perancangan untuk membina R&R di seksyen tertentu lebuh raya. Kita tidak mahulah terlihat pengguna terpaksa berhenti di tepi jalan, untuk membuang air kecil.

PEMANDUAN DI PAN BORNEO TANPA TOL, KINI SEMAKIN LANCAR

Jejambat Betong sudah siap sepenuhnya, melancarkan lagi perjalanan, untuk keluar masuk ke Betong berbanding sebelum ini.

Begitu juga persimpangan bertingkat Sri Aman sepanjang satu kilometer yang sudah siap sepenuhnya dengan kos RM28.8 juta. Ia dirasmikan Menteri Kerja Raya, Dato Sri Fadillah Yusof Ahad lalu.

Persimpangan bertingkat Sri Aman itu mula dibina pada 1 September 2016 dan dibuka untuk kegunaan orang ramai mulai 30 Ogos lalu. Ia mampu membantu menyuraikan trafik dari arah Serian ke Sri Aman dan Betong untuk bergerak dengan lebih selesa dan selamat.

Malah, ia bakal menjadi pemangkin kepada pembangunan kawasan sekitarnya seperti Lachau, Temudok, Sri Aman, Engkilili dan Skrang dengan akses jalan raya yang lebih baik.

Pada Mei lalu, Jejambat Batu 10 mula digunakan, sekali gus memudahkan aliran trafik antara Kuching ke Padawan dan Siburan.

Projek ini sudah bermula pada 1 November 2016 dengan kos keseluruhan berjumlah RM323 juta termasuk jejambat Batu 4 ½, Batu 6 dan Batu 7.

JANGAN TANGGUH

Apa yang kita harapkan ialah pembinaan Fasa 2 Pan Borneo menghubungkan Miri, Limbang dan Lawas, seterusnya ke Sabah mulai tahun depan tidak lewat atau ditangguh.

Diharapkan pemilihan kontraktor perlu lebih teliti dan tidak mahu akhirnya menjadi projek sakit setelah tidak siap dalam tempoh ditetapkan.

Penelitian teknikal bagi projek Fasa 2 SSLR dan LTB yang menghubungkan Miri, Limbang serta Lawas itu kini di peringkat akhir, dengan pembinaannya dijangka memakan tempoh selama tiga hingga lima tahun.

Projek ini melibatkan kos berjumlah RM10.62 bilion yang bakal membolehkan komuniti dan penduduk di Miri, Limbang dan

Lawas menikmati jaringan jalan raya yang lebih baik, selamat dan

selesa. Fasa 2 Projek SSLR khususnya akan memberi manfaat

kepada penduduk tempatan di sekitar Mulu, Long Seridan, Nanga Medamit, Long Lopeng, Ba’kelalan dan Merarap yang kini

bergantung kepada jalan balak sebagai jalan perhubungan utama.

Pelaksanaan projek seperti ini membuka lebih banyak peluang kepada penduduk tempatan untuk terlibat sama ada sebagai perunding, pembekal mahupun kontraktor.

* Penulis adalah Penasihat Editorial Eksekutif Utusan Sarawak

See author's posts


Malaysia mahu perubahan pada PBB tamatkan konflik

KUALA LUMPUR: Malaysia mahukan penambahbaikan dan perubahan pada Pertubuhan Bangsa-Bangsa Bersatu (PBB), kerana ramai yang masih menderita akibat konflik, yang masih berlaku di beberapa bahagian di seluruh dunia

Perdana Menteri Tan Sri Muhyiddin Yassin berkata, PBB boleh dikatakan gagal untuk menyelamatkan beberapa generasi pewaris daripada kesengsaraan akibat peperangan.

“Pertubuhan Bangsa-Bangsa Bersatu terus kekal sebagai satu-satunya institusi global yang kita anggap milik semua.

“Walaupun kita akui yang organisasi ini telah dengan agak baik dalam banyak perkara di sepanjang 75 tahun penubuhannya, terutamanya dalam mempromosikan pembangunan sosial dan ekonomi, kita perlu jujur dan mengakui yang PBB boleh dikatakan gagal menyelamatkan beberapa generasi pewaris daripada kesengsaraan peperangan,” katanya.

Muyhiddin berkata demikian ketika menyampaikan pendirian rasmi Malaysia di mesyuarat peringkat tinggi Perhimpunan Agung Bangsa-Bangsa Bersatu (UNGA) bersempena Ulang Tahun Ke-75 UNGA.

Ini merupakan ucapan sulung Muhyiddin di UNGA sejak menjadi Perdana Menteri Malaysia pada Mac tahun ini. Mesyuarat ini dilaksanakan secara maya disebabkan pandemik Covid-19 dan ucapannya itu telah diprarakamkan di pejabatnya di Putrajaya.

Perdana Menteri berkata, PBB kini amat diperlukan dan ia seharusnya sudah cukup lengkap – bukan hanya dari segi kebebasan politik, tetapi juga dari segi sokongan berterusan negara anggota dalam menampilkan respons terhadap sebahagian daripada masalah besar yang dihadapi dunia.

Muhyiddin berkata, inilah masanya untuk PBB menilai semula pencapaiannya; memperbaiki kelemahan dan menghapuskan kesemua rintangan yang menghalang kemajuannya yang berterusan.

Beliau berkata Malaysia mengalu-alukan penerimaan deklarasi untuk memperingati Ulang Tahun Ke-75 PBB semalam.

“Sejujurnya kami percaya dalam memperingati ulang tahun ini, ia menampilkan peluang keemasan kepada komuniti antarabangsa untuk melakukan yang lebih baik. Jangan kita melepaskan peluang ini. Mari kita bergerak kehadapan bersama dalam membina masa hadapan yang kita mahukan, dan PBB yang kita perlukan,” katanya.

Muhyiddin juga menyuarakan kebimbangan yang sejak beberapa tahun lepas, negara-negara tertentu dilihat tidak mengendahkan penjanjian PBB.

Beliau berkata, sebagai contoh Perjanjian Paris merupakan satu pencapaian terbaik oleh negara-negara dalam menangani perubahan cuaca – satu kemuncak kepada usaha antarabangsa yang bermula di Rio Earth Summit pada tahun 1992.

“Kami juga mempunyai sejumlah instrumen dan konvensyen mengenai hak asasi manusia yang kebanyakannya mengambil tempoh beberapa tahun untuk dirumuskan. Instrumen sedemikian mengatur dan menentukan tindakan kita, dalam membolehkan kita terus maju.

“Bagaimanapun, sejak beberapa tahun kebelakangan ini, beberapa negara mengabaikan perjanjian itu. Kita berharap ini dapat dihentikan. Kita perlu perhatikan apa yang dikehendaki dan yang diharapkan oleh orang ramai,” katanya.

Sementara itu katanya awal tahun ini, PBB melancarkan inisiatif UN75, mengajak orang ramai di seluruh dunia berkongksi aspirasi dan harapan serta keutamaan untuk masa hadapan, dengan hampir 40,000 orang telah menjawab tinjauan UN75 itu dalam tempoh tiga bulan pertama ia dilancarkan.

Walaupun intepretasi terhadap penemuan tinjauan itu mungkin berbeza mengikut keadaan di negara masing-masing, mesej dan perkara yang dikongsi oleh orang ramai adalah jelas.

“Ini bukan bermakna yang komuniti antarabangsa tidak mengambil endah terhadap isu itu, sebaliknya kita telah bekerja keras mengusahakannya sejak bertahun-tahun lamanya,” katanya.

Muhyiddin seterusnya mengucapkan tahniah kepada Volkan Bozkir dari Turki atas pemilihannya sebagai Presiden Sesi Ke-75 UNGA bertemakan ‘The Future We Want, the United Nations We Need: Reaffirming Our Collective Commitment To Multilateralism – Confronting Covid-19 Through Effective Multilateral Action’.

Perdana Menteri turut menyampaikan ucapan terima kasih Malaysia kepada Tijjani Muhammad-Bande dari Nigeria atas komitmen dan kepimpinannya sewaktu sesi Ke-74 UNGA yang amat mencabar akibat pandemik Covid-19. – Bernama

See author's posts


Penduduk Filipina dapat bantuan tunai

MANILA: Pemandu roda tiga, Jesus Gomez berjuang untuk mencari nafkah bahkan sebelum ibu kota Manila kembali menjalani operasi Covid-19 minggu lalu yang memaksa sebahagian besar pelanggannya tinggal di rumah dan mengurangkan separuh pendapatannya.

Dengan enam bulan sewa tertunggak dan tidak mampu membeli gas memasak, lelaki berusia 77 tahun itu menyertai beratus-ratus yang lain pada Rabu lalu di gelanggang bola keranjang untuk menerima bantuan 1,000 Peso ($ 20) daripada kerajaan.

Kira-kira 80 peratus daripada lebih daripada 13 juta orang yang tinggal di wilayah Manila layak mendapat pembayaran tunai sekali sahaja untuk meringankan beban ekonomi yang disebabkan oleh penutupan terkini.

“Ini pertolongan besar kerana jika tidak ada bantuan tunai, saya tidak dapat membeli (memasak) gas,” kata Gomez, yang juga memperoleh 200 peso pada hari tersebut.

Sekatan yang diperkenalkan sejak awal wabak ini telah merosakkan ekonomi Filipina, mengorbankan berjuta-juta pekerjaan dan menyebabkan banyak keluarga berlapar.

Kebangkitan semula jangkitan yang sebahagiannya didorong oleh varian Delta yang cepat menular mencetuskan kuncitara di ibu negara dan daerah lain.

Presiden Rodrigo Duterte mengatakan baru-baru ini negara itu tidak dapat melakukan lebih banyak penutupan.

Tetapi, dengan hanya sekitar 10 peratus penduduk yang diberi vaksin sepenuhnya dan hospital sesak dengan cepat, pihak berkuasa mempunyai beberapa pilihan untuk melambatkan penyebaran virus.

Peraturan lebih ketat, termasuk 8 jam kuncitara bermula 8.00 malam serta larangan makan di restoran dan senaman di luar rumah dijangka mengakibatkan kerugian ekonomi sekitar AS$3 bilion seminggu.

Enriqueta Guerrero, 68, mengatakan bahawa dia selalu bergantung pada anak-anaknya untuk menambah 100 peso yang perolehinya sehari dengan membersihkan dan memasak untuk rumah orang lain.

“Tetapi, mereka juga berjuang untuk memenuhi keperluan selama wabak itu,” jelasnya ketika menunggu namanya dipanggil untuk mendapatkan bantuan tunai.

“Sekiranya saya tidak bekerja, saya tidak makan,” kata Guerrero, yang merancang untuk menggunakan bantuan itu untuk membeli bahan makanan.

Para pegawai memberi amaran pada Selasa lalu mengenai ‘kenaikan pesat’ ekonomi di depan, walaupun data menunjukkan produk domestik kasar pulih 11.8 peratus pada suku kedua tahun ini.

Bagaimanapun, ia mengalami kemerosotan 17 peratus pada tempoh yang sama tahun lalu ketika Filipina melaksanakan kuncitara pertama.

“Sebelum ini, saya boleh memandu basikal roda tiga dengan mudah, tetapi sekarang satu peso juga penting,” kata Gomez sebelum berjalan kembali ke kenderaannya dengan harapan dapat mencari pelanggan untuk menaiki.

Gomez mengatakan bahawa dia hanya dibenarkan bekerja setiap hari kedua di bawah peraturan yang diperkenalkan semasa krisis kesihatan untuk memastikan pemandu berpeluang mendapatkan wang, tetapi ia tidak mencukupi.

Ujarnya, 20,000 Peso akan dibayar kepada tuan tanah dan keluarganya berdepan ancaman pengusiran dari pangsapuri kecil selain bertindak menjual penghawa dinginnya untuk mengumpulkan wang.

Sekiranya perlu, Gomez mengatakan bahawa dia akan menjual roda tiga untuk menampung hutangnya.

Tetapi, itu adalah pilihan terakhirnya, kata Gomez yang merancang untuk terus bekerja hingga usia 80-an. -AFP

See author's posts


Meraut Keindahan daripada Gelora Nubari

Oleh Mohidin Malek

SAJAK ialah puisi Melayu moden yang berbentuk karangan berangkap, bebas dan tidak terikat pada jumlah baris, perkataan sebaris, suku kata sebaris, rangkap, rima dan sebagainya. Setiap sajak yang dikarang mempunyai tema, iaitu persoalan pokok atau persoalan primer yang dikemukakan dalam sesebuah puisi. Dalam erti kata lain tema ialah idea pusat atau idea dasar. Sebagai contoh, tema tentang perpaduan, pendidikan dan sebaginya. Daripada tema, dikembangkan pula persoalan yang ingin pengkaryanya kemukakan. Lazimnya, terbit kekeliruan mentafsir tema dan persoalan. Persoalan adalah perkara yang dipersoalkan dalam sesebuah karya, dalam konteks wacana ini, sajak, untuk mengukuh dan memantapkan tema yang dikemukakan. Contohnya, persoalan tentang jalinan kerjasama, budaya saling menghormati, dan perpaduan antara kaum, dalam konteks perpaduan, ataupun dalam konteks pendidikan, masalah disiplin, ponteng, buli dan seumpamanya.

Di samping itu, sajak sebagai hasil karya sastera, mengemukakan pemikiran serta falsafah melalui sentuhan emosi. Wujud unsur penyedaran atau pengajaran yang ingin dilontarkan oleh pengkaryanya agar dapat difikirkan bersama oleh khalayak pambaca supaya timbul kesedaran yang menerbitkan tindak balas untuk mendepani serta menyantuni persoalan yang dikemukakan.

Wajar juga diambil ingatan bahawa dalam penulisan sesebuah karya sastera, sama ada apa-apa bentuk puisi, cerpen, novelet atau novel, jalinan yang harmonis antara penggunaan bahasa, gaya penceritaan dan subjek yang disampaikan, berupa kriteria menyerlahkan mutu penghasilannya. Tidak dapat disangkal bahawa karya sastera lahir daripada sentuhan jiwa dan perasaan. Namun demikian, “permainan” kata-kata yang baik sahaja bukan penentu atau jaminan sesebuah karya itu bermutu sekiranya aspek terabai, lantas menjadikan karya berkenaan (sajak khususnya) menjadi coretan “biasa-biasa” sahaja. Seperti yang dinyatakan tadi, sebuah sajak yang baik membawa gagasan serta pemikiran yang dapat menjadi renungan masyarakat. Harus difahami bahawa jalinan kata-kata terbaik membawa pengertian wujudnya nilai rasa dan nilai erti yang seimbang dan bersifat harmonis antara kata dan maksud.

Seperti dimaklumi, sajak bersifat bebas. Kebebasan yang dimiliki oleh sajak bermaksud keupayaan dan kesediaannya menerima bentuk-bentuk yang terdapat daripada puisi tradisional mahupun kehadiran bentuk-bentuk baharu yang dihasilkan berdasarkan kreativiti dan sensitiviti penyair di samping keupayaan untuk menggabung bentuk-bentuk yang sedia ada menjadi satu karya yang bermakna. Kebebasan sajak dalam aspek bentuk dikesan lewat cara penghasilan serta penulisannya. Namun demikian, sajak tetap tidak dapat dipisahkan daripada penerapan dan penggunaan bahasa sebagai medium penyampaian.

Seperkara yang sering ditanyai kebanyakan pendatang baharu dalam penulisan sajak adalah dari aspek baris yang terdapat dalam setiap rangkap sajak. Seperti yang dinyatakan, sifat bebas sajak tidak membataskan secara khusus jumlah baris bagi membentu sesebuah sajak. Malah, bagi seseorang penjayak yang ternama, sajak berbentuk monoton atau satu baris, mampu “mengocak” daya pemikiran pembacanya. Binalah jumlah baris mengikut kemampuan sendiri, sama ada yang berbentuk distikon atau dua baris, terzina (tiga baris), quatrain (empat baris), quintain (lima baris), sestet (enam baris), septet (tujuh baris), oktaf (lapan baris), mahupun soneta atau empat belas baris (dua rangkap mengandungi empat baris, dua rangkap lagi mengandungi tiga baris). Akan tetapi, unsur-unsur yang dinyatakan awalnya, harus dipatuhi dan diterapkan dalam karya yang dihasilkan.

Apa-apa yang diperkatakan ini sekadar sebagai mengimbas kembali perkara yang semestinya telah diketahui dan difahami oleh seorang penulis. Namun, keghairahan untuk “menghadirkan” luahan perasaan dalam bentuk karya sastera sering menampilkan pengabaian terhadap ciri-ciri atau unsur-unsur yang perlu diberikan perhatian. Perkara sedemikian bukan sahaja berlaku dalam kalangan pendatang baharu yang ingin berjinak-jinak dalam alam pengkaryaan, akan tetapi ada ketikanya turut “menjangkiti” pengkarya yang telah banyak menghasilkan tulisan. Suatu hakikat yang tidak dapat disisih atau ditolak secara total selagi pengkarya bergelar “manusia”.

Ekoran daripada apa-apa yang telah dihuraikan secara ringkas, penulis beranjak untuk memperkatakan tiga buah sajak yang telah tersiar dalam ruangan ini pada minggu lalu, iaitu “Bumi Menangis”, karya Tini Numpang, “Dingin”, tulisan Siti Hajar Ahmad dan “Menyingkap Alam dari Jendela Akal” yang dihasilkan oleh Mohammad Jazuli Madenan @ Asseman. Ketiga-tiga buah sajak ini ditampilkan dalam cara berbeza dengan nada atau emosi yang berlainan.

Lewat puisi “Bumi Menangis”, tema yang ditampilkan Tini samar-samar. Untuk mengkategorikannya sebagai alam sekitar kerana pertautannya dengan soal “penderitaan” (mungkin) yang dialami bumi akibat kerakusan manusia menegjar aspek material, masih goyah kerana persoalannya tidak nampak jelas. Pun dari segi pelarasan fokus pembicaraannya tidak mengkhusus. Tini memulakan rangkap pertama sajaknya dengan gaya prosaik atau sajak esai. Suatu percubaan yang baik, akan tetapi, wajar diingatkan bahawa dalam kerangka penulisan sajak berbentuk sama ada prosaik mahupun esai, nilai estetikanya dan pemikirannya wajar dikekalkan. Membaca rangkap pertama dan kedua sajak ini, ibarat membaca sebuah cerpen mahupun novel. Penceritaannya adalah tentang kesedihan yang dialami, namun, tidak diketahui akan sebabnya mahupun siapakah yang berasa sedih. Hanya apabila membaca rangkap ketiga dan terakhir, barulah diketahui “siapa” yang menangis. Namun, masih bergayut persoalan akan sebabnya. Dalam konteks ini, Tini perlu mengembangkan sajaknya agar lebih “jelas” tentang keresahan dan kebimbangan yang terbendung dalam nubarinya melihat bumi yang semakin “derita” akibat “pemerkosaan” yang dilakukan oleh manusia. Persoalan ini mampu membuka mata hati khalayak pembaca di samping menyuntik “vaksin” penyedar akan kebejatan yang dilakukan terhadap bumi. Sebagai imbasan, tatapi kembali sajak berkenaan.

Bumi Menangis

9 malam,

Tangisannya kian rancak,

Air matanya bukan jatuh satu-satu lagi,

Air matanya kian berderai,

Semakin lebat,

Esakannya semakin kuat,

Tak terbendung.

Tempiasnya membasah membandai dinding,

Ditambah angin sekali-sekala memberinya kekuatan,

Lalu tangisannya kian meliar,

Mengisi kosong malam yang kesejukan.

Bumi hentikan tangismu,

Hentikan esakanmu,

Buang deritamu,

Dan bawa derita kami menjauh di malam gelita suram.

Bumi,

Beradulah di pangkuan lena bahagia,

Biar tangis dan esakanmu,

Pupus tanpa menjentik rasa takut cemas anak manusia!

Namun, tidak bermakna sajak yang dihasilkan tidak menepati unsur pengkaryaan sesebuah sajak. Andai dilakukan pemurnian dari aspek pengolahan dan penambahan, sajak ini mampu ditransformasikan menjadi sebuah sajak yang kuat dengan pemuatan pemikiran di samping penyerlahan nilai estetikanya. Untuk membuat pemurnian tersebut memerlukan ruang bicara yang lebih luas dan masa yang “sedikit panjang”.

Beranjak ke puisi kedua, iaitu “Dingin” nukilan Siti Hajar Ahmad, penulis membicarakan tema cinta dengan mengetengahkan soal kekecewaan kerana sikap berdiam “seseorang”. Sememangnya tema cinta antara tema yang popular dalam kalangan remaja memandangkan pada usia sedemikian, penjelajahan ke landskap percintaan menghadirkan pelbagai pengalaman dan kenangan, sama ada yang manis, mahupun yang pahit. Lantaran, pengalaman sedemikian cenderung menerbitkan “keterujaan” meluahkan apa-apa yang dirasai dan dialami dalam bentuk sajak khususnya. Ibarat kata filsuf terkemuka, Plato, “at the touch of love, everyone becomes a poet”, atau dalam bahasa Melayunya, “sentuhan cinta menjadikan setiap insan, penyair.”

Bukan satu kesalahan untuk menghasilkan sajak cinta. Namun, penceritaannya wajar lengkap dan terarah serta memuatkan unsur pengajaran. Hal ini telah diperkatakan pada awal tulisan ini. Dalam rangkap pertama, peluahan rasa kekecewaan. Gambaran perasaan sedemikian dilanjutkan pada rangkap kedua dengan penambahan akan sebab terbitnya rasa kecewa berkenaan dan diakhiri dengan dua baris penegasan akan derita dirasai akibat sikap berdiam diri seseorang atau kekasih, akan tetapi bukan oleh penulisnya, sebaliknya rindu yang tersiksa!

Dingin

Bicara terpaku

Aksara juga beku

Hati mengadu

Hiba bersyahdu

Lalu mulut berkalung kelu

Digigit ketat oleh bisu.

Aku diheret pilu

Dikurung dalam sendu

Memeluk larian waktu

Dengan dakapan sebu

Saat pujukku dibiar lalu

Kau tutup dengar dari rayu

Walau maafku bertalu

Kalbu kau kubu salju

Dingin membatu.

Sungguh,

Diammu menyiksa rindu!

Sajak “Menyingkap Alam dari Jendela Akal” yang dihasilkan oleh Mohammad Jazuli bin Madenan jelas mengetengahkan tentang tema alam sekitar. Persoalan yang disentuh menjurus kepada ketidakprihatinan manusia menjaga serta mengekalkan kemurnian alam sekitar daripada dinodai. Pengkaryanya cuba menitipkan kesedaran dalam kalangan mereka yang rakus mengejar unsur material dan kemewahan sehingga kemurnian alam sekitar dijadikan galang gantinya. Dalam nada kesal berbaur amarah, penulis menggambarkan tindakan menjarah alam sekitar sebagai satu petaka yang membawa kepada terjejasnya keseimbangan dari segi ekosistem. Hal yang wajar disedari dan dibimbangi.

Sajak ini, berbanding dua sajak sebelumnya, lebih terarah sifatnya. Terselit unsur pemikiran yang mampu menyedarkan khalayak pembaca. Namun demikian, masih wujud ruang pemurnian dari segi pemilihan diksi dan pengolahan bait yang mampu menyerlahkan nilai estetika pengkaryaannya. Daripada penghasilan sajak ini dapat disimpulkan bahawa Mohammad Jazuli pernah menghasilkan karya-karya sebelum ini. Lantaran asas “pembinaan” sebuah sajak itu terkesan dalam karyanya. Diimbas kembali sajak berkenaan untuk tatapan.

Menyingkap Alam dari Jendela Akal

Demikianlah disaksikan

sebuah petaka di rimba pusaka

maruah alam dijarah serakah

oleh yang berakal.

Tiada timbang tara

demi memacak kemegahan

lantas, ekosistem diasak semahunya

ruang kehidupan satwa dikeruk

sedalamnya.

Lihatlah kembali

panorama berlatarkan runtuhan bentala

dipayungi awanan kelam

seakan melangit amarah

menyanggah perilaku tak bermaruah.

Mengertikah?

Alam ini saling melengkapi

menghijau dalam rimbunan kesejahteraan

andai akar kemanusiaan itu rapuh, lenyaplah

rimba kelestarian.

Kepada yang berakal

kewarasan biar bertunjang iman

usahlah bersandar di banir mimpi

mengharap ihsan alam

jika tangan

masih mengundang kemudaratan.

Secara keseluruhannya, terlihat usaha Tini, Siti Hajar dan Mohammad Jazuli untuk menampilkan karya masing-masing sebaik mungkin. Usaha yang wajar dipuji. Walau bagaimanapun, masih terkesan kelemahan-kelemahan tertentu yang perlu dibaiki bagi “mentransformasi” karya mereka, khususnya Tini dan Siti Hajar, supaya menjadi lebih indah, bermakna dan mengesankan. Tidak dapat dinafikan bahawa sentuhan emosi ialah pengaruh kuat yang menerbitkan keterujaan untuk menghasilkan sesebuah karya. Namun, hal yang sedemikian, kecamuk dan gelora yang membadai nubari acap kali mengakibatkan pelahiran idea yang berkecamuk dan tidak terarah. Hal ini wajar diambil ingatan dan dijadikan panduan dalam penghasilan karya pada masa akan datang.

Natijahnya, untuk meraut keindahan daripada gelora nubari bukan perkara mudah. Namun tidak pula mustahil sekiranya diri sendiri rajin berusaha mendalami ilmu pengkaryaan, dan dalam konteks ini, sajak. Kepada ketiga-tiga pengkarya, tahniah dan syabas. Teruskan usaha menghasilkan sebanyak mampu karya dengan bersandarkan ilmu pengetahuan yang dicari dan digali lewat pembacaan yang banyak. Salam sastera.

See author's posts


Pasukan bergerak Outreach pergiat usaha pemvaksinan

Lebih 12 ribu penduduk yang layak untuk menerima suntikan vaksin di Daerah Dalat telah mendaftar setakat hari Ahad.

Setakat 4 Julai, ujar Menteri Kebajikan, Kesejahteraan Komuniti, Wanita dan Pembangunan Kanak-Kanak, Dato Sri Fatimah Abdullah, seramai 12,802 telah mendaftar.

“Saya difahamkan setakat hari Ahad (4 Julai) seramai 12,802 penduduk daerah sudah mendaftar. Dan angka ini menunjukkan pertambahan seramai 1,334 jika dibanding sebelum ini,” katanya.

Beliau juga menyatakan bahawa jumlah yang telah divaksinasi dengan dos pertama adalah seramai 9477 orang (74.1 peratus), dan  dos kedua adalah seramai 1828 orang (14.3%).

Ahli Dewan Undangan Negeri Dalat ( ADUN N.56 Dalat) itu berkata demikian ketika mengikuti Program Vaksinasi Outreach Daerah Dalat ke Kampung Klid dan Kpg Narub pada hari Ahad.

“Untuk Kampung Klid pada hari ini atau 4 Julai, terdapat seramai 122 orang divaksinasi, termasuk dua orang kurang upaya(OKU) dan Kampung Narub 90 orang termasuk seorang OKU,” tambah beliau lagi.

Fatimah juga mendedahkan bahawa program Outreach itu akan ke Nanga Baoh pada 8 Julai dan dijadual melibatkan seramai 225 penduduk di 10 buah rumah panjang di sana akan menerima suntikan vaksin.

Pada 25  dan 26 Jun lalu, program  Outreach  telah ke  Ulu Baoh  yang menyaksikan seramai 503 orang dari 15 Rumah Panjang telah divaksinasi.

“Program Outreach adalah untuk memastikan rakyat di kawasan yang sukar diakses tidak tercicir daripada divaksinasi. Contohnya, di  Kpg Klid dan Kpg Narub yang hanya dapat diakses menggunakan jalan sungai.  Jarak Kpg Klid dari pekan Dalat adalah 11.5 kilometer  dan  mengambil masa 45 minit mengguna   bot enjin sangkut  250 kuasa kudanya  (horsepower).  Melalui Outreach ini, seramai 212 orang  atau 100%  penduduk dua buah kampung ini telah divaksinasikan,” tambah Fatimah.

Beliau menambah Outreach Program  telah memberi keselesaan kerana  menjimatkan kos pengangkutan yang perlu ditanggtung jika mereka pergi terus ke Pusat Pemberian Vaksin (PPV Daerah Dalat) yang berlokasi di Stadium Perpaduan di Dalat.

“Dengan mengadakan Program Vaksinasi Outreach, mobile team (pasukan bergerak) peratusan tidak hadir untuk divaksinasi dapat kita atasi. Lebih-lebih lagi di kawasan yang agak jauh, seperti di Kampung Narub dan Klid yang  terpaksa menggunakan jalan sungai dan melibatkan kos tinggi bagi penduduk untuk divaksinasi. Lagipun, di kawasan yang sukar capaian internetnya, penduduk tidak dapat mendaftar dalam MySejahtera. Mereka ini didaftarkan secara manual, iaitu JKJAV (Jawatankuasa Khas Jaminan Akses bekalan Vaksin Covid-19), melalui Ketua Masyarakat dan Ketua Kaum (KMKK),” kata beliau lagi.

Difahamkan  bagi yang OKU (mental) dan OKU (fizikal),   pasukan Outreach ini  juga akan pergi terus ke rumah masing-masing untuk menjalankan pemvaksinasian ini

“Saya  ingin mengucapkan tahniah kepada Pasukan Mobile ini yang diketuai oleh Pegawai Daerah Dalat, Kueh Lei Poh, selaku Pengerusi Bencana Peringkat Daerah Dalat, Dr. Nor  Shahida  Abu Hanifah dari Klinik Kesihatan Dalat, dan juga kepada KMKK yang bekerjasama  mengumpul penduduk sehingga prosesnya berjalan dengan lancar,” kata Fatimah, dengan harapan semua yang layak di kawasan akan menerima suntikan vaksin seperti dijangkakan.

Oleh Henry B Siyu

See author's posts


Syria terima 500,000 dos vaksin

DAMSYIK: China mendermakan 500,000 dos vaksin kepada Syria pada Ahad (14 Nov). Negara punah-ranah akibat perang itu mencatatkan kadar vaksinasi antara terendah di dunia dan apa yang disifatkan oleh Pertubuhan Bangsa-Bangsa Bersatu (PBB) sebagai satu kenaikan kes yang sangat membimbangkan.

Penghantaran terbaru itu sekali gus membawa jumlah penghantaran ke Syria bertambah kepada hampir dua juta dos dalam seminggu.

Kurang dua peratus penduduk Syria sudah divaksin dan kes jangkitan terus melonjak, Setiausaha Rendah PBB Martin Griffiths memberi amaran bulan lalu.

Damsyik minggu lalu menerima lebih 1.3 juta dos vaksin Sinovac buatan China di bawah program perkongsian vaksin Covac, yang ditubuhkan untuk memastikan penghantaran suntikan dos yang saksama.

Bercakap kepada para wartawan, Menteri Kesihatan Hassan Ghabash memuji sumbangan terbaru dalam bentuk satu lagi vaksin buatan China, Sinopharm.

Duta Beijing Feng Biao,yang negaranya merupakan sekutu rejim Syria, berkata konsainan pada Ahad itu bertambah kepada 800,000 jumlah dos Sinopharm yang disumbangkan oleh Beijing.

Encik Hassan berkata khidmat kesihatan negaranya sudah memvaksin lebih 600,000 individu dan menggesa lebih ramai rakyat Syria supaya tampil mendapatkan suntikan vaksin Covid-19.

Lebih 46,000 kes, termasuk 2,661 kematian, didaftarkan secara rasmi di wilayah-wilayah yang dikawal pemerintah namun, pasukan paramedik dan kumpulan aktivis yakin perangkaan sebenar adalah jauh lebih tinggi.

Wilayah Idlib yang dikuasai pemberontak di barat laut Syria, yang mncatatkan lebih 90,000 kes termasuk 2,000 kematian, menyatakan ia sudah menerima hampir 690,000 dos vaksin di bawah Covax dan menyuntik 77,000 orang.

Pentadbiran Kurdi di timur laut Syria, yang menerima vaksin melalui Damsyik mencatatkan 1,500 kematian Covid-19 daripada 37,000 kes, dan kira-kira 40,000 penduduk sudahpun mendapatkan vaksin. – AFP

See author's posts


BSN umum pemenang ketiga

KUALA LUMPUR: Bank Simpanan Nasional (BSN) pada 3 Oktober 2020 mengumumkan pemenang ketiga bagi Cabutan Khas Kesetiaan Sijil Simpanan Premium Bank Simpanan Nasional (BSN SSP) bagi September 2020.

Dayang Awa Abang Lingkeu dari Sarawak membawa pulang kereta Proton X70 selepas diumumkan sebagai pemenang bertuah tersebut menerusi siaran langsung di laman Facebook bank itu yang diadakan di Wisma BSN.

Cabutan tersebut diadakan setiap tiga bulan sekali iaitu pada Mac, Jun, September dan Disember 2020 serta terbuka kepada penyimpan yang mempunyai BSN SSP dengan simpanan minimum RM10 dan tempoh simpanan minimum 5 tahun dan ke atas.

Sementara itu, Thivyah Subramaniam dari Selangor dan Nur Alya Irdina Ahmad Mokhry dari Kedah/Perlis memenangi hadiah utama dalam Cabutan Khas Generasi Z berupa simpanan tunai BSN SSP bernilai RM25,000 setiap satu.

Ketua Eksekutif BSN, Datuk Yunos Abd Ghani berkata dalam satu kenyataan, ganjaran tersebut diharap dapat membantu membiayai perbelanjaan pendidikan para pemenang pada masa akan datang.

Beliau berkata, BSN akan terus menggalakkan amalan menyimpan terutamanya ketika keadaan genting seperti tempoh pandemik Covid-19 ketika ini.

“Meskipun perjuangan kita dalam menangani Covid-19 belum berakhir, BSN tetap setia dalam melaksanakan peranan yang dimandatkan oleh kerajaan untuk terus menyeru agar rakyat Malaysia memperkasakan amalan menyimpan serta cekal dalam menghadapi cabaran yang melanda,” katanya.

Senarai para pemenang boleh disemak dil laman sesawang BSN www.mybsn.com.my atau laman Facebook BSN di BSN Malaysia.- Bernama

See author's posts